
elnöke
Jegyzőkönyvvezető: Nagy Ilona Réka

A jelenléti ív a jegyzőkönyv mellékletét képezi.

Gergely Zoltán polgármester: Köszönti a megjelenteket és megnyitja a 2013. november -21ei soros testületi ülést. Megállapítja, hogy a Képviselő-testület határozatképes, nyolc képviselő van jelen.  Petró Géza képviselő jelezte, hogy később érkezik. 
Jegyzőkönyvvezetőnek Nagy Ilona Rékát javasolja, kinek a személyével a tagok egyhangúlag egyetértettek. 

Napirendi pontoknak a meghívóban szereplőket javasolja, melyek a következők:
1./ Beszámoló a két ülés között végzett munkáról
2./ Beszámoló az Önkormányzat 2013. háromnegyedévi gazdálkodásáról

3./ Az Önkormányzat 2014. évi belső ellenőrzési tervének gazdálkodásáról

4./ Önkormányzati rendelet elfogadása csatornahálózatra való rákötés díjáról és a 32/2013. (XI. 23.) önkormányzati rendelet hatályon kívül helyezése

5./ Az önkormányzat vagyonáról szóló 18/2012. (IV. 27.) rendelet módosítása

6./ A 11/2006. (IV. 28.) rendelet módosítása (lakásrendelet)
7./ Településrendezési tervvel kapcsolatos módosítási szándékok és az azokra vonatkozó szerződési feltételek elfogadása

8./ Településrendezési eszközökkel kapcsolatos partnerségi egyeztetési és tájékoztatási szabályok meghatározása

9./ Önkormányzati tulajdonú helyiségek bérleti díjának, a Piactér és a Strand üzemeltetési díjának megállapítása

10./ Önkormányzati tulajdonú földterületek bérleti díjának megállapítása

11./ A 164/2012. (XII. 13.) határozat módosítása (Jászvidék díjak)

12./ A 147/2013. (IX. 12.) határozat módosítása (közkifolyók megszüntetése)

13./ A 169/2013. (X. 1.) határozat módosítása

14./ Gondozási Központ szakmai programjának jóváhagyása

15./ A Petőfi Művelődési Ház alapító okiratának módosítása

16./ A Városgondnokság alapító okiratának módosítása

17./ Kültéri játszótér kapcsán határozat módosítása és a Városgondnokság megbízása a kivitelezési munkák elvégzésével

18./ Döntés a Tájház felújítása kivitelezés megkezdésével kapcsolatos közbeszerzési eljárás fajtájáról

19./ Döntés a Lehel úti óvoda energetikai felújításával kapcsolatos közbeszerzési eljárás fajtájáról

20./ Bogdán Flórián, Sándor és Petőfi utcák burkolat felújítása – közbeszerzési eljárás fajtájáról
21./ Adományozási szerződés jóváhagyása

22./ ÖTE támogatása (tűzoltógépjármű)

23./ Egészségügyi, Szociális és Családvédelmi Bizottság beszámolója átruházott hatáskörben hozott döntésről (Gondozási Központ SZMSZ)
24./ Oktatási, Sport és Ügyrendi Bizottság beszámolója átruházott hatáskörben hozott döntésről (Városi Könyvtár SZMSZ)

Zárt ülés:

1./ Fellebbezés elbírálása

2./ Lakásvásárlás támogatása

Megállapítja, hogy a Képviselő-testület a napirendet egyhangúlag, nyolc igen szavazattal, ellenvélemény és tartózkodás nélkül elfogadta. 

176/2013. (XI. 21.) határozat:

/Napirendi pontok elfogadásáról/
Jászárokszállás Város Önkormányzatának Képviselő-testülete a 2013. november 21-ei soros ülés napirendi pontjait egyhangúlag elfogadta. 


Interpellációk

Gergely Zoltán polgármester: Megnyitja az interpellációs időszakot. 
Dr. Gábris Emese jegyző: Írásbeli interpelláció nem érkezett. 

Gergely Zoltán polgármester: Megadja a szót Szerző Csaba képviselőnek szóbeli interpelláció megtételére. 

Szerző Csaba képviselő: Szülők keresték meg azzal kapcsolatban, hogy az óvodáskorú gyermekek körében második éve végeznek lisztérzékenységi szűrővizsgálatot. A napközis ellátás keretében az étkeztetés nem megoldott. Kérik, hogy a Képviselő-testület vizsgálja meg milyen módon lehetne biztosítani az ellátást. A városban több helyen évekkel ezelőtt kialakították a szelektív hulladékgyűjtő szigeteket. Ezek környékének rendezését kéri, mert más városokban látni, hogy a gyűjtő konténerek alatt betonalapzat van, így nem billennek el, esős időben nem lesz saras az előterük. 
Gergely Zoltán polgármester: Megadja a szót Csőke István képviselőnek. 

Csőke István képviselő: A nyár folyamán interpellált a jászágói út állapotával kapcsolatban. A közútkezelő válaszát írásban minden képviselő megkapta. 2010 tavaszán is felmerült ez a kérdés, akkor azt a választ kapták, hogy 2012-2013 között kerül felújításra ez az út. A mostani válaszlevélben erről nincs szó, csak kátyúzásról lesz szó talán még az idei évben. A Rosenberger Magyarország Kft-ben közel kétezer ember fog hamarosan dolgozni, ezért nem lehet elfogadni a magyarázkodást arról, hogy miért nem lehet ott megépíteni a kerékpárutat. 
Annyi ember dolgozik az üzemben, hogy elvárható, hogy normális úton tudják megközelíteni kerékpárral és gyalog is a munkahelyüket. Sokan járnak munkahelyi busszal, de számos dolgozó jár kerékpárral és az odavezető út állapota nagyon rossz. Az ágói út nagyjából harminc éve volt részlegesen felújítva négy-öt kilométer hosszan, ez a szakasz még most is járható. Nehezen tudja elhinni, hogy harminc év után sem költenek rá valamennyit, mert nem elég, hogy kikátyúzzák és feltöltik zúzalékkal, amely ideiglenes megoldásnak alkalmas, de végleges nem lehet. Egyre nagyobb a forgalom, összeköti a két ipari várost, Jászfényszarut és Jászárokszállást, amelyek között nagyon sok munkás ingázik naponta ezen az úton. Ezeket a dolgozókat is megilleti a jó út lehetősége, ahogyan a másfelé közlekedőket is. Korábbi javaslatát ismétli, hogy a jászágói, pusztamonostori önkormányzattal és azokkal a szállító cégekkel összefogásban, akik rendszeresen használják ezt az utat, próbálják elérni ennek az útnak a felújítását. Az államnak is jelentős adóbevétele származik ebből a térségből, a megye ipari termelésének 70%-a a Jászságból, főként Jászberényből, Jászfényszaruról és Jászárokszállásról származik. Ha már ilyen jól működik ez az ipari övezet és sorozatos fejlesztések történnek, annyit el kellene érni, hogy ezt az utat felújítsák és a kerékpárutat se hagyják el róla. 
Gergely Zoltán polgármester: Megállapítja, hogy nincs további interpelláció, ezért lezárja az interpellációs időszakot. A lisztérzékeny gyermekek étkeztetésével kapcsolatban fél éve keresik a megoldást. Nagyjából tizenkettő gyerekről derült ki a szűrés folyamán, hogy lisztérzékeny. A szülőknek nagy gondot jelent, hogy miként oldják meg a gyerekek étkeztetését. Ma délelőtt is volt ezzel kapcsolatban egy megbeszélés, mert a beszállítókkal nem sikerült megegyezni, mert olyan irreális költségeket akartak elszámolni. 
A hétszáz adagos Iskolakonyhán nem lehet megoldani a külön főzést a szükséges külön edények, tároló és alapanyagok miatt. A Bölcsőde vezetőjével tárgyalt arról, hogy a Bölcsőde konyháját alakítsák át a speciális főzéshez szükséges feltételeknek megfelelően. Az ÁNTSZ-nél utánajár a Bölcsőde vezetője annak, hogy van-e bármilyen kifogásuk ezzel a megoldással kapcsolatban. A szükséges eszközök felmérése már elkezdődött, ha az ÁNTSZ is hozzájárul, akkor a Bölcsődéből történő elszállítással az étkeztetést meg tudják oldani. Jelentős költségei vannak az átalakításnak, négy órában egy takarítót is biztosítani kell, mert jelenleg a főzést és takarítást egy személy végzi. Számos megoldási lehetőséget kerestek már, de a kis mennyiség miatt a szállítás nem gazdaságos, az Iskolakonyhán viszont nem oldható meg a külön főzés. Bízik abban, hogy a téli szünet utáni iskolakezdésre ez a helyzet megoldódik. 

A szelektív hulladékgyűjtéssel kapcsolatban a Regio-Kom Társulás közgyűlésén komoly vita alakult ki. A Társulás négy éve nyerte meg a hulladékudvarok kialakítására benyújtott pályázatot. Egy udvart Jászárokszálláson alakítanának ki, Jásztelken egy válogató telepet hoznának létre. Az európai uniós irányelvek azt írják elő, hogy 2015-től helyi, az ingatlanon történő válogatással kell gyűjteni a szemetet. Úgy tűnik, hogy a szelektív gyűjtés zsákutca lett, mert ezt nem fogadják el. Valamilyen formában a szelektív szigetek fennmaradnak, de a számuk jelentősen csökkenni fog, akár harmadára is. A szelektív szigetek ugyanakkor segítenek abban, hogy a gyerekeket ráneveljék a környezettudatos hulladékkezelésre, a szelektíven történő válogatásra is. Amelyik sziget most nehezen megközelíthető, ott kőzúzalékkal vagy egyéb módon lehetővé teszik a megközelítését. 
Az ágói úttal kapcsolatban 2009-2010 körül elhangzott interpellációk után a megyei vezetők helyszíni bejárást is tartottak, az említett nyilatkozatot tették. Azóta a vezetők személyében nem történt változás, de mindig elhangzik, hogy nem rajtuk múlik. Tisztában kell lenni azzal, hogy politikai döntés, melyik út újul meg. Akkoriban 40 millió forint lett volna a csányi úti leágazásig a felújítás költsége. Az út mellett található a Rosenberger Magyarország Kft. telephelye, a cég is sürgetné az út felújítását, mivel közel 2000 embert foglalkoztat, nagyon sokan járnak kerékpárral munkába, ezért műszakváltáskor veszélyes arra közlekedni autóval.  

Újból megkeresik a közútkezelőt, bízik abban, hogy hamarosan pozitív választ fognak kapni. A Kormány 126 milliárd forint költségű útépítési tendert indított, a Jászságból egy út valósul meg a napokban átadott jászfelsőszentgyörgyi és a jászszentandrási út után. Erről az útfelújításról egy hétig úgy tűnt, hogy a jászágói út lesz, aztán a jászdózsai út, végül a Szelei út valósult meg. Nem gyakorlat, hogy önkormányzat saját forrásból újítson fel állami utat, nem is nyúlhatnak hozzá. A kerékpárút megépítése sem egyszerű történet, mert annyira szűk az út, hogy csak kerékpársávot lehetett tervezni rá, ami azt jelenti, hogy az utat is szőnyegezni kell. Bízik abban is, hogy amíg megoldás lesz, nem történik baleset. 
Megállapítja, hogy nincs több hozzászólás. Megállapítja, hogy az interpelláló képviselők elfogadták a választ. Szavazásra teszi fel az interpellációkra adott válaszokat. Megállapítja, hogy a Képviselő-testület egyhangúlag, nyolc igen szavazattal, ellenvélemény és tartózkodás nélkül elfogadta az interpellációs válaszokat. 
177/2013. (XI. 21.) határozat:

/Interpellációkra adott válaszokról/

Jászárokszállás Város Önkormányzatának Képviselő-testülete az interpellációkra adott válaszokat egyhangúlag elfogadta. 


1. napirend: Beszámoló a két ülés között végzett munkáról 
Gergely Zoltán polgármester: Ismerteti a két ülés között végzett munkáról szóló beszámoló legfontosabb részeit. 
A beszámoló a jegyzőkönyv mellékletét képezi. 

Petró Géza képviselő megérkezett az ülésre 15 óra 38 perckor. 

Gergely Zoltán polgármester: Megadja a szót Drapos Béláné alpolgármesternek.

Drapos Béláné alpolgármester: Az idei évben is megtartották a lakossági hagyma- és almavásárt is. A jó kapcsolat révén sikerült elérni a termelőnél, hogy az elmúlt évi áron adja az almát, így 900 darab 20 kg-os láda kelt el, 2300,- Ft/láda áron. Megköszöni a Polgárőrség és a Kertbarát Kör önkénteseinek munkáját, akik mindkét napon segítették a vásár lebonyolítását. A hagymát 1200,- Ft/15 kg-os áron lehetett megvásárolni, amely a piaci árhoz képest kedvező volt. 

Sokan érdeklődtek arról, hogy az idei évben várható-e adomány a rászorulók részére. A Gyermekétkeztetési Alapítvánnyal van az Önkormányzatnak együttműködési megállapodása, mely szerint ebben az évben Jászárokszállás hátrányos helyzetű lakói egy alkalommal fognak adományt kapni. Erre eddig nem került sor, ezért e-mailben kért tájékoztatást az alapítvány elnökétől. A válasz szerint ebben az évben nem, csak február-március hónapban küldik azt az adományt, amely az idei évre szól. Megfontolandónak tartja, hogy a jövő évben kössenek-e megállapodást ezzel az alapítvánnyal vagy másik adományozót keressenek, aki betartja az együttműködési megállapodást. Karácsonyra a különböző rendezvényekre és a rászorulóknak nem tud adománycsomagot adni az Önkormányzat. 
Az óvodák udvarán kertet alakítanak ki, ahol olyan zöldségeket ültetnek el, amelyeket a gyerekek maguk gondozhatnak. A Dobó úti óvodában már megtörtént a kialakítás, a Lehel úti óvodában is szeretnék ezt a gyakorlatot folytatni, mert a Kertbarát Kör szívesen segít ebben. A komposztáláshoz szükséges tárolót is ki fogják alakítani, hogy a gyerekek megismerhessék, hogyan kell a komposztot készíteni. 
Gergely Zoltán polgármester: A komposztáló helyhez raklapokat vágtak ketté, forgattak össze, és tavasszal az összegyűjtött faleveleket virágföldként használhatják fel. A gyerekeket ezzel is próbálják ráhangolni a szelektív gyűjtésre. Gergely Béláné képviselőnek adja meg a szót. 
Gergely Béláné képviselő: A beszámolóban szerepel, hogy Jászdózsa, Jászárokszállás és Tarnaörs polgármesterei nem írták alá a bezárt hulladéklerakók rekultivációjának műszaki átadásán a maradéktalan munkavégzésről szóló igazolást. Tájékoztatást kér arról, hogy Jászárokszálláson milyen hiányosságok vannak a rekultivációnál és az aláírások elmaradásának lesz-e olyan következménye, hogy ezeket kijavítják vagy csak jelképes gesztusnak tekinthető. 

A Széchenyi István Általános Iskola vezetésével történt egyeztetésen egy neuralgikus pontról, a diákok étkeztetésének megváltoztatásáról is szó volt. Számos szülő panaszkodik arra, hogy az ebédeltetés szinte egy időben történik az általános iskolások számára, emiatt az ebédlőben túlzsúfoltság van, előfordul, hogy több gyereknek nem jut ülőhely sem. Érdeklődik, hogy a megbeszélés során jutottak-e előbbre, várhatóan megszűnik-e a közeljövőben ez a probléma. A hulladékudvarok és a Jásztelekre tervezett lerakó közbeszerzési kiírására sor került, de kivitelező pályázó nem jelentkezett, emiatt csúszni fog a beruházás. 
Érdeklődik, hogy jogszabály szabályozza-e, hogy a tendert milyen gyakorisággal lehet meghirdetni, illetve mennyire tekinthető nehezen kivitelezhető beruházásnak, ami magyarázhatná, miért nem volt jelentkező. Lehetőség van-e arra, hogy folyamatos legyen a tender, ne kényszerüljön a Társulás a tender ismétlődő kiírására. 

Gergely Zoltán polgármester: Megadja a szót Csomor János képviselőnek. 

Csomor János képviselő: A temető előtti járda és az út megépítésével kapcsolatban több lakos elismerését tolmácsolja a Képviselő-testület felé. Hosszú évek után az oldalsó nagykapuhoz ismét el lehet jutni autóval is. 

A rászorulók közül az Önkormányzat már 150 családnak tudott segítséget nyújtani tűzifa adományozásával. A mai napon hallott szóbeszédet arról, hogy Jászárokszállás nem vesz részt a szociális szénprogramban. Mivel a bizottsági ülésen is szó volt a tüzelőtámogatásról, tudja, hogy nincs így. Kéri, hogy az illetékes bizottság a Jászvidékben egy összefoglalót jelentessen meg arról, hogy ki, mennyi tüzelőtámogatást kapott az idei évben. 
Gergely Zoltán polgármester: Kovácsné Tősér Zsuzsanna képviselőnek adja meg a szót. 

Kovácsné Tősér Zsuzsanna képviselő: Egy későbbi napirendi pontnál kívánt néhány szóban beszámolni az eddigi támogatásokról. Az elmúlt hetekben 150 család kapott egyenként 10 mázsa tűzifát, ami több száz embert érint. A Bizottság úgy járt el, hogy fel kellett iratkozni a Polgármesteri Hivatalban kihelyezett listára, illetve előnyben részesültek azok, akik a közmunkaprogramban részt vettek. Széntámogatásra most lehet feliratkozni, szem előtt tartják, hogy az kapjon támogatást, aki a tűzifából nem részesült. 
Kapott olyan jelzést, hogy egyes támogatott személyek eladják a tűzifát. Ennek nem tudnak utánajárni, de ha biztosan tudni fogják, melyek ezek a családok, akkor kizárják őket a támogatásból a továbbiakban. Nagyon sokan megköszönték a támogatott családok közül, hogy megkapták a tüzelőt, amelyet saját erőből nem tudtak volna beszerezni. 
A strandon új élménymedence tervezéséről is szól a beszámoló. Elképzelhetőnek tartaná, hogy az élménymedence és a gyermekmedence egybekapcsolódjon, a tervezésnél vegyék ezt is figyelembe. 
A hulladékudvarok kialakításának csúszásával kapcsolatban javasolja, hogy a Képviselő-testület nyílt levélben adjon hangot a felháborodásának, amiért négy éve húzódik ez a beruházás. Számos esetben emiatt vesznek el pályázati források, mert nem használják fel időben a támogatást. Figyelembe kell venni, hogy mennyi hátrány éri a várost, ha nem valósul meg a beruházás, illetve, mennyi előnye származott volna abból, ha már az elmúlt években beszállíthatták volna a hulladékot a hulladékudvarra. 

A térfigyelő kamerarendszerrel kapcsolatban érdeklődik arról, hogy a központban elhelyeznek-e egy kamerát, illetve bővíthető-e a rendszer, mivel az iskolában ismét megnövekedett a lopások száma. Elrettentő ereje lenne, ha ott is felhelyeznének kamerákat, ezért szorgalmazza ezt is. 

Csomor János képviselő: A Széchenyi István Általános Iskola főépületénél a kamerarendszerhez a vezetékeket már kiépítették, amikor felmérték, 250 ezer forint körüli összegből megoldhatták volna. Az alsó és felső szintre, illetve az udvarra is kivezették ezeket a vezetékeket, a kamerák felhelyezésére volna csak szükség. 

Gergely Zoltán polgármester: Megállapítja, hogy nincs több hozzászólás. A hulladéklerakók rekultivációja összesen 31 jászsági és dél-hevesi települést érint. Amíg a buszvárók kialakításával kapcsolatos beruházásnál minden településen a helyi önkormányzatok voltak a kivitelezés felelősei, addig a vezetőség itt úgy döntött, hogy ebben az esetben a helyi önkormányzatok csak a kész beruházás üzemeltetői lesznek. A beruházás ellenőrzését, felügyeletét a műszaki ellenőr és kijelölt személyek látják el, az önkormányzatok egy-egy esetben a kivitelezővel közvetlenül nem tárgyalhatnak csak a műszaki ellenőrön és a vezetőségen keresztül. Az önkormányzatok ennek megfelelően jártak el, de a Műszaki Iroda nyomon követte a beruházást, egy-egy eltéréskor jelezte írásban a vezetőség felé. Mivel a beruházást nem ellenőrizte az Önkormányzat, nem is tehette, ennek megfelelően a véleménye szerint nem ítélheti meg azt, hogy a terveknek megfelelően elkészült és befejeződött a beruházás, mert a részletekbe nem szólhatnak bele. A Társulás elnöke később úgy ítélte meg, hogy valóban nem volt értelme körbeadni ezt a nyilatkozatot, mert a munka elkészüléséről szóló igazolást is ő írja alá a Társulás nevében, így az önkormányzatok képviseletében a polgármesterek nem tehetik meg. A tárgyalás ezzel véget is ért, így a három település utólag már nem írta alá. Az igazolást a vezetőség a későbbiekben aláírta, a beruházás elvégzését elismerték. Az időközben felmerült hiányosságokat az Önkormányzat már a kivitelezés során pótoltatta, így a Társulás ülésén már nem kellett a hiánylistára feljegyezni. 

Az iskolai ebédeltetéssel kapcsolatban az Iskolakonyha vezetőjével egyeztetett már arról, hogy az ebéd 11 órakor készen van, az első gyerekcsoport 13 óra 45 perckor érkezik ebédre.  

Csányi Lászlóné Iskolakonyha vezetőt kérdezi az azóta történt esetleges változásról. 
Csányi Lászlóné Iskolakonyha vezetője: A tanítási órák után a felső tagozatosak 14 óra körül érkeznek ebédre. Az alsó tagozatosak 13 óra után érkeznek meg, összesen 120 fő ebédel az Iskolakonyhán, a tálalókonyhákkal együtt 300 gyerek ebédel az iskolában. 

Gergely Zoltán polgármester: Szeptembertől az elsős gyerekeknek is sokszor van öt tanórájuk, amit nehezen viselnek. Néhány helyen úgy oldották meg, hogy négy óra után tartanak ebédszünetet és azt követi az ötödik óra, így már könnyebben viselik a gyerekek az utolsó órát. 

Kovácsné Tősér Zsuzsanna képviselő: Annyi változás történt még, hogy egy felső tagozatos osztálynak , amelyiknek tornaórája van, a Szent Vince úti épületbe tették át az ebédjét. Az új tanterv szerint tanuló első és második osztályosoknak minden nap minimum öt, néha hat órájuk van, amely felháborító. Ezek a gyerekek eddig délben mehettek ebédelni, most egy óra után ebédelnek. A Szent Vince úti iskolában annyiban más a helyzet, hogy csak az udvaron kell átmenni és így tíz perccel hamarabb kapnak ebédet, de akkor is inkább egy óra van, mire ebédhez jutnak. A felső tagozatban szinte mindig hat óra van, ők kettő órakor és utána jutnak ebédhez. Ezen változtatni lehetne, de a törvény nem engedi. Ahhoz, hogy a negyedik óra után ebédeljenek, az órarend átalakítása kellene, úgy, hogy a törvényi szabályozóknak is megfeleljen. 

Gergely Zoltán polgármester: Az iskola dolga, hogy ezt a helyzetet megoldja, mert a törvény nem azt mondja ki, hogy egyfolytában kell az öt órát megtartani. 

Kovácsné Tősér Zsuzsanna képviselő: A gyerekek közül nem mindenki napközis, az osztályában a gyerekek harmada nem. Mit csinál addig, amíg a többi ebédel, nem egyszerű a helyzet.  

Gergely Zoltán polgármester: Az felháborító, hogy egy hat éves gyerek egy órakor tudjon ebédelni. Összegezve, nem történt változás a gyakorlatban. 

A hulladékudvarral kapcsolatban négy éve megnyert pályázatra most volt első alkalommal kiírva közbeszerzés. Hibát követtek el a kiírásnál azzal, hogy három részre bontották a kiírást. A munkagépekre hat jelentkező volt, az építésre viszont senki. A kiírás átdolgozása is időbe telik. Az eredeti tervek szerint 2012-ben már működnie kellett volna a hulladékudvarnak. 
A tüzelőtámogatásról a Szociális Bizottság dönt, egy család 10 mázsa fát kaphat. A csányi út mellől közmunkások vágják ki a fákat, amelynek köszönhetően az út járható lesz. Az út karbantartásához fontos, hogy belesüssön a nap, mert állandó árnyékban ez nem megoldható. A bal oldalon a teljes sávot kivágják, a város felé eső részen ritkítják a fákat. Százötven család kap 10-10 mázsa fát, a visontai erőmű 330,- Ft-os mázsánkénti áron biztosít 500 mázsa szenet a szociális szénkeretből, ötven család kaphat majd ebből 10-10 mázsa szenet. A fakitermelés zajlik, amíg csapadékmentes az időjárás, azt követően december 15-ig a szén elszállítása is megtörténik. 

A strand látványmedence tervének része a gyermekmedence is, de vannak olyan új elemek, amelyeket a tervekbe szeretnének felvenni. Ezzel kapcsolatban nincs pályázat kiírva, fontos, hogy az engedélyeztetési eljárás ezt megelőzze, mert utána már késő lenne utánajárni. 

A kamerarendszer bővíthető, a Belügyminisztériumnál van egy benyújtott pályázat 10 millió forint értékben kamerarendszer bővítésre. Egyelőre erre választ még nem kaptak, ha megnyerik, nagy előrelépést jelentene. A Polgármesteri Hivatal udvarán átépítés alatt lévő kerékpártározó be van kamerázva, azóta az onnan eltűnt kerékpárok esetében mindig meglett az elkövető. A kamerák nem csak elrettentő erővel bírnak, de a felderítésben is segítséget jelentenek. Az új rendszer várhatóan jövő hét végétől működni fog.

Megállapítja, hogy nincs több hozzászólás. Szavazásra teszi fel a két ülés között végzett munkáról szóló beszámolót. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

178/2013. (XI.21.) határozat:

/Két ülés között végzett munkáról szóló beszámolóról/

Jászárokszállás Város Önkormányzatának Képviselő-testülete a két ülés között végzett munkáról szóló beszámolót egyhangúlag elfogadta. 

2. napirend: Beszámoló az Önkormányzat 2013. háromnegyedévi 



          gazdálkodásáról

Gergely Zoltán polgármester: A 2013. évi háromnegyedéves gazdálkodásról szóló beszámoló nagyon sok adatot, következtetést tartalmaz, összességében megállapítja, hogy jól gazdálkodott a város. Nem kellett hitelt felvenni, a hitelállomány jelentősen csökkent, egyrészt az állami adósságkonszolidációnak köszönhetően átvállalt 170 millió forinttal, másrészt a törlesztésekkel együtt. A számlavezető bank tájékoztatása szerint a Kormány határozata értelmében a meglévő 200 millió forint összegű hitelállományt is elengedik, így 2014. január 1-től hitelmentes lesz Jászárokszállás. A létszámgazdálkodásra nagyon ügyeltek, csak azokban az esetekben vettek fel új dolgozót, ahol az intézmény működési engedélye kiadása érdekében volt szükség, így a Családsegítő és Gyermekjóléti Szolgálatnál. A többi területen kihasználták a közmunkaprogram adta lehetőségeket. A közmunkások több helyen besegítettek, így az Iskolakonyhán, az óvodákban, az Idősek Apartmanházában is. 

A fejlesztések közül azokat valósították meg, amelyekhez pályázati lehetőség nem merült fel. A beadott pályázatok közül megnyerték többek között a Lehel úti óvoda energetikai pályázatát, várják a Bölcsőde felújítási pályázatának elbírálását, a kamerarendszer kivitelezés alatt van. Figyelemmel kísérik az új pályázati kiírásokat, de új uniós költségvetési ciklus kezdődik, ezért az első negyedévben nemigen várható pályázat. A LEADER programban 10 millió forintot nyertek a Jász Ház istállójának újjáépítésére, amely tavasszal valósul meg. Az Ipartestület bevonásával, helyi vállalkozások segítségével szeretnék megvalósítani. 

Az Ipari Parkban lévő cégek jól működnek, fejlesztéseket végeznek. A Bundy Kft-nél folyamatban van egy 5000 négyzetméteres csarnok építése, áprilisra fog elkészülni. A Rosenberger Magyarország Kft. a héten kapta meg az építési engedélyt egy 3500 négyzetméteres csarnok építésére, amely két szintes lesz. A Faurecia Kft. egy fejlesztést már végrehajtott, sátorraktárokat alakított ki. A Szarv-ágy patak védművének fejlesztését követően tovább folytatja a beruházást. 

Sokat jelent, hogy Jászárokszálláson csak iparűzési adó van, az építményadó 2013. január 1-vel szűnt meg. Hatféle adót lehetne kivetni, de véleménye szerint jobb megoldás, ha ezeket az összegeket nem központosítják, hanem a lakosoknál és a vállalkozásoknál marad. Az építményadó eltörlésével 55 millió forint maradt a lakosoknál és a vállalkozásoknál, amely a mindennapi megélhetési gondok leküzdését és új munkahelyek teremtését segíti. 

Az idei évben önkormányzati hozzájárulást nem kellett biztosítani a sportegyesületek számára, a vállalkozások járultak hozzá olyan módon, hogy a fejlesztések is beleférnek. A sportpályán található felújított edzőpálya átadására a közelmúltban került sor, amely locsolórendszerrel, magas védőkerítéssel ellátott. Új kutat fúrtak és a nagypályát is ellátták locsoló berendezéssel. A nagyobb cégeknek lehetőségük van a támogatásra a látványsportágak esetében, mert a társasági adóból levonható ez a támogatási összeg. A tervek szerint egy műfüves pálya megépítése is napirenden van, amelyhez a cégek biztosítják a szükséges forrást. Más konstrukcióban épülne meg, mint amit a korábbi képviselő-testület tervezett. Meggyőződése, hogy az önkormányzatnak arra kell költenie, ami a mindennapokat megkönnyíti, a műfüves pálya nem ilyen. De ha ilyen módon hozzá lehet jutni, akkor miért ne legyen Jászárokszálláson műfüves pálya, amit gyerekek és felnőttek is használhatnak ingyen,. Minden ilyen beruházás a sportpályánál térítés nélküli használatot biztosít a város lakóinak, kivéve a meccseket természetesen, ahova belépőt kell fizetni. 

Összességében sikeres háromnegyedévet zárt a város, komoly tartalékai és 420 millió forint értékű megnyert pályázata van, amely jövőre megvalósításra kerül. Az önrészt és a kiegészítő munkákhoz a keretet biztosítani tudják, folyószámlahitel, rövid lejáratú hitel nincs. 
Ha a 200 millió forint összegű hitelállományt is átvállalja a Kormány, akkor a közel 20 millió forint összegű éves törlesztés a költségvetésben marad. Megköszöni minden dolgozó áldozatos munkáját és jó egészséget kíván mindenkinek. Megadja a szót Petró Géza képviselőnek. 

Petró Géza képviselő: A Pénzügyi és Városfejlesztési Bizottság tárgyalta a beszámolót és elismerően szólt a gazdálkodás színvonaláról. A lekötött betétállomány szabad felhasználású pénzeszköz, mely önmagában is jól minősíti a gazdálkodást. A következő időszak feladata, hogy a várhatóan növekvő állománnyal továbbra is jól gazdálkodjon az Önkormányzat. A Bizottság egyhangúlag elfogadásra javasolta a beszámolót. 

Kovácsné Tősér Zsuzsanna képviselő: Az Egészségügyi, Szociális és Családvédelmi Bizottság is tárgyalta a beszámolót. Nagyon örültek az előzőekben már említett szociális tüzelőtámogatás lehetőségének. Hangot adtak annak is, hogy az intézményekben dolgozóknak a Cafeteria keret és a háromszori kisértékű ajándék egyfajta plusz megbecsülést jelentett. 

Csomor János képviselő: Az Oktatási, Sport és Ügyrendi Bizottság is egyhangúlag pozitívan értékelte a beszámolót. Elégedettségüket fejezték ki a város gazdálkodásával kapcsolatban. Örömmel nyugtázták, hogy valamennyi tervezett beruházás megvalósult, illetve a kötelező és önként vállalt feladatokat is maradéktalanul ellátta a város. A Bizottság egyhangúlag elfogadásra javasolta a beszámolót. 

Gergely Zoltán polgármester: Azért is fontos a béren kívüli juttatások megtartása, mert a közalkalmazottak, köztisztviselők bérét hat éve nem emelték. 

Megadja a szót Gergely Béláné képviselőnek. 

Gergely Béláné képviselő: A bizottsági elnökök ismertették a bizottságok véleményét. Az üléseken valamennyi képviselő jelen van, illetve külső tagokat is felölel. Ezért képviselőtársai nevében is úgy ítéli meg, hogy a Képviselő-testület elégedett az Önkormányzat és intézményei harmadik negyedévi eredményeivel. Látják azt az erőfeszítést, amelyet a Polgármesteri Hivatal és a többi intézmény dolgozói munkájukba fektetnek, elismeréssel nyugtázza a munkájuk eredményét. Az év végéig nagy meglepetés talán már nem éri a várost, tartalékokat tudtak képezni, amely a lakosság számára is megnyugtató. Az eredményeket úgy érte el a város, hogy a szociális juttatásokon nem csorbított, a rászorulók segítését továbbra is kiemelt feladatnak tekintette és ennek az évnek a jó zárásához megvannak az alapok. Bízik abban, hogy a következő évet is így folytathatják, ez az új jogszabályok ismeretében derül majd ki.  

Gergely Zoltán polgármester: A Képviselő-testület munkájára is értette a köszönetnyilvánítást, mert a döntései is beletartoznak az eredménybe. Ha mindig csak költekeztek volna, nem tudtak volna megtakarításokat elérni. Megállapítja, hogy nincs több hozzászólás. Szavazásra bocsátja a határozati javaslatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a határozati javaslatot és meghozta az alábbi határozatot:

179/2013. (XI.21.) határozat:

/Az Önkormányzat 2013. háromnegyedévi gazdálkodásáról szóló beszámoló elfogadásáról/
Jászárokszállás Város Önkormányzatának Képviselő-testülete az Önkormányzat 2013. háromnegyedévi gazdálkodásáról szóló beszámolót megtárgyalta és elfogadja.

Felelős: Gergely Zoltán polgármester

Határidő: azonnal
Erről értesül: 1./ Pénzügyi Iroda Helyben

                      2./ Irattár.


3. napirend: Az Önkormányzat 2014. évi belső ellenőrzési tervének jóváhagyása

Gergely Zoltán polgármester: A 2014. évi belső ellenőrzési terv jóváhagyásáról szóló előterjesztés ismertetésére Dr. Gábris Emese jegyzőt kéri fel. 

Dr. Gábris Emese jegyző: Az Önkormányzat kötelessége a független belső ellenőrzés működtetése, melyet 2013 júliusától az At-Ro ’21 Bt. lát el az Önkormányzatnál, Illyésné Nagy Terézia belső ellenőr személyében. A 2014. évre 20 ellenőrzési nap jut, amelyet három célra kíván felhasználni a belső ellenőr. Az önkormányzati rendezvények pénzügyi lebonyolításának ellenőrzése 2014 első negyedévében hat napot ölelne fel, az Apartmanház 2013. évi működésének vizsgálata, különös tekintettel a személyi juttatásokra 2014 második negyedévében szintén hat napot venne igénybe, illetve az önkormányzati alapítványok működésének ellenőrzése nyolc nappal szerepel az ellenőrzési tervben.  

Csomor János képviselő: Az Ügyrendi Bizottság véleményezte a belső ellenőrzési tervet. A kistérségi társulás megszűnése következtében hiányzó központi támogatás nélkül is ugyanolyan fontos feladata az Önkormányzatnak a belső ellenőrzés működtetése, amelyre továbbra is húsz napot biztosítana az ellenőr számára. A Bizottság egyetértett a belső ellenőrzést a korábbiakban is ellátó szakértő megbízásával és elfogadásra javasolta az ellenőrzési tervet a Képviselő-testület felé. 

Petró Géza képviselő: A Pénzügyi és Városfejlesztési Bizottság is megtárgyalta az előterjesztést és elfogadásra javasolta a belső ellenőrzési tervet. 

Gergely Zoltán polgármester: Megállapítja, hogy további hozzászólás nincs. Mivel törvényi előírás, a belső ellenőrzést minden évben el kell látni. A belső ellenőr személye alkalmas a feladatra, mert eddig is jól együttműködtek. A kistérségi társulás fennállása alatt a városnak külön forrást nem kellett biztosítani hozzá, mert állami támogatásból történt a finanszírozás. Szavazásra teszi fel a határozati javaslatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:
180/2013. (XI.21.) határozat:

/Jászárokszállás Város Önkormányzata 2014. évi belső ellenőrzési tervének jóváhagyásáról/

Jászárokszállás Város Önkormányzatának Képviselő-testülete a 2014. évi belső ellenőrzési tervet elfogadja és a terv alapján az alábbi témakörökben rendel el belső ellenőrzést:

	Ellenőrizendő

folyamatok
	Az ellenőrzésre vonatkozó stratégia

(ellenőrzés célja, tárgya, ellenőrzött időszak) 
	Azonosított kockázati tényezők
	Az ellenőrzés típusa, módszere
	Az ellenőrzés ütemezése, ellenőrizendő terület
	Erőforrás szükséglet

	Önkormányzati rendezvények pénzügyi lebonyolítása
	Célja: annak megállapítása, hogy a bevételek és kiadások hogyan alakulnak az önkormányzati rendezvények kapcsán.

Tárgya: könyvelési bizonylatok, kimutatások, dokumentumok.

Időszak: 2013. január 01 – 2013. december 31.
	- az önkormányzati rendezvények bevétele kevesebb, mint a kiadása

- biztosított-e a rendezvények finanszírozása

- az Önkormányzat számvitelében megjelennek-e a bevételek és kiadások

- a belső kontrollok kiépítése és működése
	Típusa: pénzügyi ellenőrzés

Módszere: tételes
	Jászárokszállás Város Önkormányzata

2014. I. negyedév
	6 nap

	Az Apartmanház 2013. évi működésének vizsgálata, különös tekintettel a személyi juttatásokra
	Célja: annak megállapítása, hogy a feladatfinanszírozás hogyan alakította az önkormányzati hozzájárulást.

Tárgya: nyilvántartások, kimutatások, dokumentumok.

Időszak: 2014. január 01 – december 31.


	- a személyi juttatások számítása nem megfelelő

- a fenntartási kiadások növekedtek

- a belső kontrollok kiépítése és működése
	Típusa: szabályossági ellenőrzés

Módszere: tételes
	Jászárokszállás Város Önkormányzata intézménye, az Apartmanház

2014. II. negyedév
	6 nap

	Önkormányzati alapítványok működésének ellenőrzése
	Célja: annak megállapítása, hogy a törvényi előírások betartása megvalósul-e.

Tárgya: számviteli bizonylatok, dokumentumok.

Időszak: 2013. január 01 – december 31.


	- a belső kontrollok kiépítése és működése

- a bevételek nem fedezik a kiadásokat

- az Önkormányzat támogatásban részesíti az alapítványokat
	Típusa: rendszerellenőrzés

Módszere: tételes
	Jászárokszállás Város Önkormányzata

2014. III. negyedév
	8 nap


Az ellenőrzést végzi: At-Ro '21. Bt. 5000 Szolnok, Jubileum tér 6. III/4. (Illyésné Nagy Terézia belső ellenőr).

Határidő: 2014. december 31.

Felelős: jegyző, belső ellenőr.

Erről értesül: 1./  At-Ro '21. Bt. 5000 Szolnok, Jubileum tér 6. III/4.


          2./ Pénzügyi Iroda Helyben


          3./ Irattár.


4. napirend: Önkormányzati rendelet elfogadása csatornahálózatra való rákötés 

         díjáról és a 32/2012. (XI.23.) rendelet hatályon kívül helyezése  
Gergely Zoltán polgármester: A rendelet ismertetésére felkéri Dr. Gábris Emese jegyzőt. 

Dr. Gábris Emese jegyző: Az ivóvíz- és szennyvízhálózatra való rákötés díját eddig az egyes helyi adók és közszolgáltatási díjak módosításáról szóló rendelet szabályozta, azonban ezek a díjak nem minősülnek sem helyi adónak, sem közszolgáltatási díjnak, ezért ebben az egyébként is módosító rendeletben való elhelyezésük nem indokolt. Az ivóvízhálózatra való rákötési díj és a szennyvízhálózatra való egyszeri rákötési díj a nem lakossági felhasználóknál 0,- Ft-ban került megállapításra egy korábbi képviselő-testületi ülésen. A csatorna rákötési díja pedig lakossági egységenként 280.000,-  Ft. Ezért javasolja, hogy ezeket a díjakat egy új rendeletben helyezzék el, amely új rendelet lenne régi tartalommal, benne maradna a rákötésre való lehetőség 50%-os befizetésnél, illetve az ivóvízbekötés támogatásának szabályai is. Tekintettel arra, hogy a helyi adók közül csak a maximális mértékben meghatározott iparűzési adó maradt meg, emelni már nem lehet, illetve a közüzemi díjak, így a víz-, szennyvíz-, és hulladékszállítási díj megállapítása már nem tartozik az önkormányzatok hatáskörébe, ezért javasolja az egyes helyi adók és közszolgáltatási díjak módosításáról szóló 32/2012. önkormányzati rendelet hatályon kívül helyezését is. Mindezek 2014. január 1-től lépnek életbe. 

Csomor János képviselő: Az Ügyrendi Bizottság tárgyalta az előterjesztést. Jogszabályi változásokból adódóan vált szükségessé a rendelet hatályon kívül helyezése, a Bizottság egyhangúlag elfogadásra javasolta. 

Petró Géza képviselő: A Pénzügyi Bizottság is megtárgyalta és elfogadásra javasolta az előterjesztést. 

Gergely Zoltán polgármester: Megállapítja, hogy nincs több hozzászólás. Szavazásra teszi fel a rendeletet. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és megalkotta az alábbi rendeletet:

Jászárokszállás Város Önkormányzata Képviselő-testületének 38/2013. (XI. 22.) önkormányzati rendelete az ivóvíz- és szennyvízhálózatra való rácsatlakozás díjának megállapításáról
A rendelet a jegyzőkönyv mellékletét képezi. 

5. napirend: Az önkormányzat vagyonáról szóló 18/2012. (IV.27.) rendelet 



módosítása
Gergely Zoltán polgármester: Az önkormányzat vagyonáról szóló rendelet módosítás előterjesztésére felkéri Dr. Gábris Emese jegyzőt. 

Dr. Gábris Emese jegyző: Az önkormányzat vagyonáról szóló rendelet 18. § -a szabályozza az önkormányzati vagyon használati, illetve hasznosítási jogának átengedéséről dönteni jogosultak személyét, amely szerint a Pénzügyi és Városfejlesztési Bizottság, valamint a polgármester dönt értékhatártól függően a használati jogok átengedéséről, ha a használat az egy évet nem haladja meg.
Az egy évet meghaladó használatkor minden esetben a Képviselő-testület hoz döntést. Figyelembe véve, hogy az önkormányzati tulajdonú földek bérlői évről-évre ugyanazon személyek, akikkel szinte mindig egy gazdasági évre kötnek bérleti szerződést, így igény merült fel arra, hogy az Önkormányzat hosszabb idejű bérleti szerződést kössön ezekkel a bérlőkkel. Így az adminisztratív terhek és a kötelező kifüggesztés díjai is csökkenthetők lennének. A szerződéskötések egyszerűsítése érdekében javasolja, hogy a rendeletben egy évet meg nem haladó időtartamot emeljék fel öt évre, így nem kell minden egyes bérleti szerződést a Képviselő-testület elé hozni. A vagyonrendelet 24. §-ában vannak felsorolva az Önkormányzat vagyonát kezelő intézmények, innen a Széchenyi István Általános Iskolát és a Deák Ferenc Gimnáziumot, mivel már nem önkormányzati intézmények, hatályon kívül kell helyezni, újként kell szerepeltetni a Jászárokszállási Városi Óvodát, a Polgármesteri Hivatal nevét Jászárokszállási Polgármesteri Hivatalra, a Víziközmű nevét Városgondnokságra szükséges módosítani. 

Csomor János képviselő: Az Ügyrendi Bizottság tárgyalta az előterjesztést. Tudomásul vette az egy évről öt évre történő emelést és tudomásul vette az intézmények változásából adódó módosítások szükségességét. A Bizottság egyhangúlag elfogadásra javasolta a módosítást. 

Petró Géza képviselő: A Pénzügyi Bizottság is tárgyalta az előterjesztést és elfogadásra javasolta. 

Gergely Zoltán polgármester: Megállapítja, hogy nincs több hozzászólás. Szavazásra teszi fel a rendeletmódosítást. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és megalkotta az alábbi rendeletet:

Jászárokszállás Város Önkormányzata Képviselő-testületének 39/2013. (XI.22.) önkormányzati rendelete az önkormányzat vagyonáról szóló 18/2012. (IV.27.) önkormányzati rendelet módosításáról
A rendelet a jegyzőkönyv mellékletét képezi. 

6. napirend: A 11/2006. (IV.28.) rendelet módosítása (lakásrendelet)
Gergely Zoltán polgármester: A lakásrendelet módosításának ismertetésére Dr. Gábris Emese jegyzőnek adja meg a szót. 

Dr. Gábris Emese jegyző: A Városgondnokság elkészítette az önkormányzati lakás és helyiségbérletért 2014-ben fizetendő díjak megállapításáról szóló javaslatát, amely az előterjesztés mellékletét képezi. Ebben a díjak 5%-os emelésére tettek javaslatot. A lakástörvény 36. §-a kimondja, hogy helyiség bérleti díját helyi önkormányzati rendelet nem szabhatja meg, ezért a helyi lakásrendeletből hatályon kívül kell helyezni az önkormányzati tulajdonú helyiségek bérleti díját, a Piactér és a Strand üzemeltetési díját meghatározó rendelkezéseket. Ezeket önkormányzati határozatban lehet szabályozni. Szintén hatályon kívül kell helyezni a rendeletből a Városgondnokságtól bérelhető munkagépek bérleti díjának meghatározását, amelyet a Városgondnokság jogosult megállapítani. A rendelet 1. számú melléklete változna, amelyben a 2014-től fizetendő lakásbérleti díjak kerülnének megállapításra. 

Csomor János képviselő: Az Ügyrendi Bizottság tárgyalta az előterjesztést és a módosítási javaslatot egyhangúlag támogatta és elfogadásra javasolta. 

Petró Géza képviselő: A Pénzügyi Bizottság szintén megtárgyalta az előterjesztést és egyhangúlag támogatta a javaslatot. 

Gergely Zoltán polgármester: Megállapítja, hogy nincs hozzászólás. Szavazásra teszi fel a rendeletmódosítást. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és megalkotta az alábbi rendeletet: 

Jászárokszállás Város Önkormányzata Képviselő-testületének 40/2013. (XI.22.) önkormányzati rendelete az önkormányzat tulajdonában lévő lakások és helyiségek bérletére, cseréjére, valamint elidegenítésére vonatkozó szabályokról szóló 11/2006. (IV.28.) önkormányzati rendelet módosításáról
A rendelet a jegyzőkönyv mellékletét képezi. 


7. napirend: Településrendezési tervvel kapcsolatos módosítási szándékok és az 


azokra vonatkozó szerződési feltételek elfogadása
Gergely Zoltán polgármester: A Településrendezési Tervvel kapcsolatos módosítási szándékokról szóló előterjesztés ismertetésére Bakainé Magyari Melinda műszaki irodavezetőt kéri fel. 

Bakainé Magyari Melinda műszaki irodavezető: A város településrendezési tervével és a helyi építési szabályzattal kapcsolatos újabb módosítási javaslatok merültek fel. 
A jászágói út vasút felőli oldalán a Rosenberger Kft. által birtokolt része kereskedelmi részből átalakulna ipari gazdasági területté. A második cél a Vasút utca és a vasút között jelenleg kereskedelmi és kereskedelmi szolgáltató gazdasági terület átsorolása ipari gazdasági övezetbe. A rendezési terv elkészítésére három tervezési ajánlat érkezett, melyek közül az Ex! Építésziroda Kft. adta a legkedvezőbbet, 360.000,- Ft + ÁFA összegben. 

Petró Géza képviselő: A Pénzügyi Bizottság megtárgyalta az előterjesztést és egyhangúlag támogatta a határozati javaslatot. 

Gergely Zoltán polgármester: Csőke István képviselőnek adja meg a szót. 

Csőke István képviselő: Kérése, hogy a javaslatban zárójelben szereplő jászágói út Rosenberger Katalin utca és Vasút utca közötti részt pontosítsák, nehezen behatárolható. 

Bakainé Magyari Melinda műszaki irodavezető: A Vasút utca és a jászágói út között van a Rosenberger Kft. területe. Ez belterületi rész, amely gazdasági övezetbe lenne besorolva. 

Gergely Zoltán polgármester: Kéri, hogy a javaslatban zárójelben szereplő jászágói út elnevezést töröljék, mert az a Rosenberger Katalin utcát jelenti, de úgy tűnhet, mintha a belterületi ágói utat is érintené, de nem így van. 

Megállapítja, hogy nincs több hozzászólás. Szavazásra teszi fel a határozati javaslatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

181/2013. (XI.21.) határozat:

/Jászárokszállás város településrendezési terveivel kapcsolatos módosítási szándékok és az azokra vonatkozó szerződési feltételek képviselő-testületi elfogadásáról/

Jászárokszállás Város Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 10.§ (1) bekezdésében, valamint a 13.§ (1) bekezdés 1. pontjában biztosított jogkörében eljárva az alábbiak szerint dönt:

Jászárokszállás Város Önkormányzatának Képviselő-testülete a felmerült módosítási célokat:

· 1. módosítási cél: A vasút és a Rosenberger Katalin utca közötti, jelenleg kereskedelmi, szolgáltató gazdasági területbe sorolt településrész átsorolása ipari gazdasági területbe,

· 2. módosítási cél: A Vasút u. és a vasút közötti, jelenleg kereskedelmi, szolgáltató gazdasági területbe sorolt tömb átsorolása ipari területbe

jóváhagyja.

Egyidejűleg a településrendezési tervek elkészítésével az EX! Építésziroda Kft-t (székhelye: 5000 Szolnok, Hunyadi u. 41.) bízza meg a 2013. november 07-i tervezési vállalkozási ajánlata alapján. A tervezés vállalkozási díja 360.000,-Ft + ÁFA, azaz bruttó 457.200,-Ft (Négyszázötvenhétezer-kettőszáz forint). 

A Képviselő-testület felhatalmazza Gergely Zoltán polgármestert a településrendezési terv módosításával kapcsolatos szerződések megkötésére.

Határidő: folyamatos.

Felelős: Gergely Zoltán polgármester, Farkas Renáta főépítész.

Erről értesülnek:

1. Műszaki Iroda, helyben

2. Pénzügyi Iroda, helyben

3. Főépítész, helyben

4. Irattár.


8. napirend: Településrendezési eszközökkel kapcsolatos partnerségi egyeztetési 


és tájékoztatási szabályok meghatározása
Gergely Zoltán polgármester: A településrendezési eszközökkel kapcsolatos előterjesztés ismertetésére Bakainé Magyari Melinda műszaki irodavezetőnek adja meg a szót. 

Bakainé Magyari Melinda műszaki irodavezető: A jogszabályok értelmében az önkormányzatnak a tervezés megkezdése előtt döntenie kell a partnerségi egyeztetés szabályairól. Meg kell határozni, milyen módon tartja a kapcsolatot, tájékoztatja a résztvevőket, kiket von be az egyeztetésekbe, hogyan dokumentál, tart nyilván. A határozati javaslat ezeket pontosítja. 

Petró Géza képviselő: A Pénzügyi Bizottság elfogadásra javasolta a határozati javaslatot. 

Gergely Zoltán polgármester: Megállapítja, hogy nincs hozzászólás. Szavazásra teszi fel a határozati javaslatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

182/2013. (XI.21.) határozat:

/Jászárokszállás város helyi településfejlesztési koncepcióval, integrált településfejlesztési stratégiával és településrendezési eszközökkel kapcsolatos partnerségi egyeztetési és tájékoztatási szabályairól/

Jászárokszállás Város Önkormányzatának Képviselő-testülete – tekintettel a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 28-29.§-aiban foglaltakra és az egyéb, vonatkozó jogszabályi előírásokra – a helyi településfejlesztési koncepcióval, integrált településfejlesztési stratégiával és településrendezési eszközökkel kapcsolatos partnerségi egyeztetés és tájékoztatás szabályait az alábbiak szerint határozza meg:

1. Az egyeztetésben résztvevők (partnerek) tájékoztatásának módja:  nyilvános hirdetmény.

A nyilvános hirdetményben meg kell jelölni a jogszabályokban rögzített egyeztetési eljárási szakasznak megfelelő, az értelmezéshez szükséges részletezettségű és szükség esetén alátámasztó munkarészeket is tartalmazó egyeztetési dokumentum hozzáférhetőségének helyét és időpontját, az azzal kapcsolatosan tájékoztatást nyújtani tudó személy nevét, elérhetőségét.

2. A partnerek tájékoztatásának eszközei: a Jászárokszállási Polgármesteri Hivatal folyosóján elhelyezett hirdetőtábla és Jászárokszállás város hivatalos honlapja  (http://www.jaszarokszallas.hu).

3. A partneri egyeztetés során beérkező véleményeket és javaslatokat írásos formában, papíron kell dokumentálni.

4. A partneri egyeztetés során beérkező vélemények és javaslatok dokumentumait a Polgármesteri Hivatal általános nyilvántartási rendszerében alkalmazott módon kell nyilvántartani és – eltérő jogszabályi előírás híján – 7 évig megőrizni.

5. Az el nem fogadott véleményekhez, javaslatokhoz fűzött, a tervező és a települési főépítész véleményének figyelembe vételével kialakított önkormányzati indoklást képviselő-testületi határozatba kell foglalni, azt az ügyirathoz kell csatolni, illetve a helyi határozatokra vonatkozó szabályok szerint dokumentálni és nyilvántartani.

6. Az elfogadott településfejlesztési koncepció, integrált településfejlesztési stratégia és településrendezési eszközök nyilvánosságát a város hivatalos honlapján történő közzététel útján kell biztosítani.

Határidő: folyamatos.

Felelős: Gergely Zoltán polgármester, Farkas Renáta főépítész.

Erről értesülnek:

1. Műszaki Iroda, helyben

2. Főépítész, helyben

3. Irattár.


9. napirend: Önkormányzati tulajdonú helyiségek bérleti díjának, a Piactér és a 


Strand üzemeltetési díjának megállapítása 

Gergely Zoltán polgármester: A Városgondnokság 5%-os emelési javaslattal élt az önkormányzati tulajdonú helyiségek bérleti díja esetében. A strand és a piac bérleti díjánál a 2013-as díjak helyben hagyását javasolják. A piac üzemeltetője azzal a kéréssel fordult a Képviselő-testülethez, hogy a 2012. évi bérleti díjra csökkentsék le, az idei emelést nem látják kigazdálkodhatónak. A Városgondnokság vezetőjével arra jutottak, hogy ha most nem emelnek a díjon, akkor ez kompenzálja az idei évi emelést. Véleménye szerint jól működteti a vállalkozó a piacot, nem ráfizetéses, ugyanakkor a városnak bevételekre van szüksége. 
Petró Géza képviselő: A Pénzügyi és Városfejlesztési Bizottság megtárgyalta és egyhangúlag támogatta a határozati javaslatot. 

Dr. Olajos Gyula képviselő: Annak idején a testületen belül is parázs vita alakult ki a piac üzemeltetőjének kiválasztásakor. Érdeklődik, hogy az elmúlt időszakot figyelembe véve volt-e bármilyen fennakadás a piac működésével kapcsolatban. 

Gergely Zoltán polgármester: Jól működik a piac, a váltást követően eleinte voltak nehézségek, de hamar létrejött a megállapodás az eladók és az üzemeltető között. Hozzá nem érkezett reklamáció, panasz a piac működését illetően. A volt Lehel klub felé kezdett terjeszkedni a piac egy időben, de jelzést követően ez megszűnt, mivel a szerződés feltételeibe nem fért bele. 

Megállapítja, hogy nincs több hozzászólás. Szavazásra teszi fel a határozati javaslatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:
183/2013. (XI.21.) határozat:

/Önkormányzati tulajdonú, nem lakás céljára szolgáló helyiségek bérleti díjának, valamint a Piactér és a Strand üzemeltetési díjának megállapításáról/

1.) Jászárokszállás Város Önkormányzatának Képviselő-testülete (továbbiakban Képviselő-testület) az önkormányzati tulajdonú, nem lakás céljára szolgáló helyiségek bérleti díját 2014. január 01. napjától az alábbiak szerint állapítja meg:

a) helyiségbérleti díjak mértéke ÁFA-val:

	Bérlemény címe (Jászárokszállás)
	Hrsz.
	Alapterület (m2)
	Bérleti díj (Ft/m2/hó)

	Árpád tér 1.
	1
	100+30
	1260

	Árpád tér 1.
	1
	30,4
	1260

	Móczár Andor tér 7/A. 

orvosi rendelő
	14/3
	18
	756

	Széchenyi u. 1.
	227
	60
	1260

	Móczár Andor tér 5.
	2750/1
	13,2
	1260

	Móczár Andor tér 5.
	2750/1
	14
	1260


b) az alábbi önkormányzati tulajdonú, nem lakás céljára szolgáló ingatlanok bérleti díja ÁFA-val:

	cím
	hrsz.
	m2
	díj (Ft/hó)

	5123 Jászárokszállás, Árpád tér 1.
	1
	162,4
	178.500,-Ft / hó

	5123 Jászárokszállás, Árpád tér 1.
	1
	54
	27.300,-Ft / hó

	5123 Jászárokszállás, Széchenyi u. 1.
	227
	106
	23.100,-Ft / hó


2.) A Képviselő-testület a Piactér és a Strand üzemeltetésének díját 2014. január 01. napjától az alábbiak szerint állapítja meg:

a) a Piactér üzemeltetésének díja:

429.260,-Ft/hó ÁFA-val

b) a Strand üzemeltetésének díja:

127.000,-Ft/hó ÁFA-val.

Határidő: 2014. január 01. napjától folyamatos

Felelős: Városgondnokság vezetője

Erről értesül:  1./ Városgondnokság 5123 Jászárokszállás, Deák F. u. 90.



2./ Pénzügyi Iroda Helyben



3./ Irattár.


10. napirend: Önkormányzati tulajdonú földterületek bérleti díjának 



 megállapítása
Gergely Zoltán polgármester: Az önkormányzati tulajdonú földterületek öt évre történő bérleti díjának megállapítására azért van szükség, mert jövőre új földtörvény lép hatályba és a bérleti hirdetményeknek hatvan napig kell a hirdetőtáblán kifüggesztve lenniük és hosszadalmas lenne évente megismételni az eljárást. Hosszú évek óta először idén minden önkormányzati földterületet bérbe adtak, a Városgondnokságnak nem kellett a kaszálást biztosítani, minden területen fizető bérlő volt. Az eddigi 2,70,- Ft/négyzetméterenkénti árat 3,- Ft-ra emelnék a javaslat szerint, vagyis hektáronként 30.000,- Ft a  bérleti díj. 

Petró Géza képviselő: A Pénzügyi Bizottság egyhangúlag támogatta a határozati javaslatot. 

Gergely Zoltán polgármester: Megállapítja, hogy nincs hozzászólás. Szavazásra teszi fel a határozati javaslatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:
184/2013. (XI.21.) határozat:

/Önkormányzati tulajdonú, mezőgazdasági tevékenység céljára bérbeadandó földterületek bérleti díjának megállapításáról/

Jászárokszállás Város Önkormányzatának Képviselő-testülete az önkormányzati tulajdonú, mezőgazdasági tevékenység céljára bérbeadandó földek bérleti díját 2014. január 01. napjától 3,-Ft/m2/év összegben határozza meg.

Határidő: 2014. január 01. napjától folyamatos

Felelős: Gergely Zoltán polgármester

Erről értesül:  1./ Műszaki Iroda Helyben



 2./ Pénzügyi Iroda Helyben



 3./ Irattár.

11. napirend: A 164/2012. (XII.13.) határozat módosítása (Jászvidék díjak)

Gergely Zoltán polgármester: A Jászvidékkel kapcsolatos díjak megállapítására novemberben szokott sor kerülni. A Jászvidék havonta egyszer ad hírt a helyben történt eseményekről. Nagyon sok önkormányzat térítés nélkül terjeszti a lakosság körében, nálunk évek óta 116,- Ft a díja, de idén sem szeretnék emelni. A nyomdai költsége 90,- Ft-tal több, de azt az Önkormányzat saját keretéből finanszírozza. A főszerkesztő megbízási díja 59.690,- Ft, amelyről minden évben dönteni kell. 

Petró Géza képviselő: A Pénzügyi és Városfejlesztési Bizottság megtárgyalta az előterjesztést és egyhangúlag támogatta. 

Gergely Zoltán polgármester: A Jászvidék felelős kiadójának, Ádám Gábornénak adja meg a szót. 

Ádám Gáborné Városi Könyvtár vezetője: 1990. március 1-jén jelent meg először újra a Jászvidék, amely egy nyolc oldalt nehezen megtölthető, fekete-fehér újság volt. Az évek során mindig változtatták, színesebbé vált az újság. Most már egészen színesben nyomtatott, nagyon sok pozitív visszajelzést kapnak, lassan a tíz oldal sem elég egy-egy számnál. A szerkesztőbizottsági tagok időnként változnak, ő 1993 óta tagja, mindig igyekeznek szépíteni, frissíteni az újságot. 

Gergely Zoltán polgármester: Megállapítja, hogy nincs több hozzászólás. Szavazásra teszi fel a határozati javaslatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

185/2013. (XI.21.) határozat:

/A 144/2012. (XI.22.) határozat visszavonásáról és a Jászvidék című havilap árának, a hirdetési díjaknak, valamint a főszerkesztő megbízási díjának megállapításáról szóló 164/2012. (XII.13.) határozat módosításáról/

Jászárokszállás Város Önkormányzatának Képviselő-testülete a fenti tárgyú, 164/2012. (XII.13.) határozatának 4.) pontját az alábbiak szerint módosítja:

A határozat 4.) pontja helyébe az alábbi rendelkezés lép:

„4.) A főszerkesztő megbízási díja 2013. január 01. napjától: 59.690,-Ft, azaz Ötvenkilencezer-hatszázkilencven forint.

A megbízási díj megfizetésére csak kifizetésre alkalmas számla ellenében, átutalással kerülhet sor.”

A határozat módosítással nem érintett rendelkezései változatlanul hatályban maradnak.

Felelős: Városi Könyvtár vezetője

Határidő: folyamatos.

Erről értesül:   1./ Városi Könyvtár 5123 Jászárokszállás, Köztársaság tér 1.

                       2./ André Béla (főszerkesztő) 5123 Jászárokszállás, Gagarin u. 1.


            3./ Pénzügyi Iroda


            4./ Irattár.


12. napirend: A 147/2013. (IX.12.) határozat módosítása (közkifolyók 



 megszüntetése)
Csomor János képviselő távozott az ülésről 16 óra 53 perckor. 

Gergely Zoltán polgármester: Amíg az Önkormányzathoz tartozott a vízszolgáltatás, 62 közkifolyót működtetett a városban. Törvényi változások következtében az önkormányzatoktól elvették ezt a feladatot, a Heves Megyei Vízmű Zrt. vette át a város víz- és csatornaszolgáltatásának biztosítását. Emiatt havonta 15 m3 víz díját kell minden közkifolyó után megfizetni. Éves szinten nagy összeget jelent, ezért a kihasználatlan kutakat megszüntetik. Az előző időszakban már felmérték a lakosság által használt közkifolyók számát. A határozati javaslat a megszüntetendő tizenkét közkifolyót tartalmazza. Az ÁNTSZ-nek véleményezésre megküldték a listát, kifogást nem támasztottak, a használatban lévő kutak megmaradnak.

Petró Géza képviselő: A Pénzügyi és Városfejlesztési Bizottság megtárgyalta az előterjesztést és egyhangúlag elfogadásra javasolta. 
Gergely Zoltán polgármester: Megállapítja, hogy nincs hozzászólás. Szavazásra teszi fel a határozati javaslatot. Megállapítja, hogy a Képviselő-testület egyhangúlag, nyolc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

186/2013. (XI.21.) határozat:

/Az egyes közterületi ivóvízvételi helyek (közkifolyók) megszüntetéséről szóló 147/2013. (IX.12.) határozat módosításáról/

Jászárokszállás Város Önkormányzatának Képviselő-testülete az egyes közterületi ivóvízvételi helyek (közkifolyók) megszüntetéséről szóló 147/2013. (IX.12.) határozatát az alábbiak szerint módosítja:

A Képviselő-testület a víziközmű-szolgáltatásról szóló 2011. évi CCIX. törvény egyes rendelkezéseinek végrehajtásáról szóló 58/2013. (II.27.) Kormányrendelet 81.§ (4) bekezdése értelmében az alábbi közterületi ivóvízvételi helyek (közkifolyók) megszüntetését határozza el:

	S.sz.
	Közkifolyó helye
	Térképi s.sz.
	Megjegyzés

	1.
	Szent István telep 34.
	34
	

	2.
	Május 1. u. 8.
	54
	Tavasz u. – Május 1. u. sarok

	3.
	Mátra u. 6.
	57
	Tavasz u. – Mátra u. sarok

	4.
	Széchenyi u. 131 – 129.
	56
	

	5.
	Dózsa Gy. u. 4.
	41
	

	6.
	Prohászka u. 6.
	36
	Deák F. u. – Prohászka u. sarok

	7.
	Rózsa u. 3.
	16
	

	8.
	Szentandrási u. 114.
	  6
	

	9.
	Hunyadi u. 15.
	32
	Hunyadi u. – Balassa u. sarok

	10.
	Ágói u. 17.
	25
	

	11.
	Ágói u. 39.
	33
	Munkácsy u. – Ágói u. sarok

	12.
	Boros A. u. 43.
	47
	Kazinczy u. – Boros A. u. sarok


A Képviselő-testület felkéri a Heves Megyei Vízmű Zrt-t a közkifolyók megszüntetésével kapcsolatos intézkedések megtételére olyan módon, hogy szükség esetén visszaállíthatók legyenek.

Felelős: Heves Megyei Vízmű Zrt.

Határidő: haladéktalanul.

Erről értesülnek: 
1./ Heves Megyei Vízmű Zrt.




2./ Műszaki Iroda




3./ Városgondnokság Jászárokszállás

  
4./ Irattár.


13. napirend: A 169/2013. (X.1.) határozat módosítása
Csomor János képviselő visszatért az ülésre 16 óra 57 perckor. 

Gergely Zoltán polgármester: A Móczár Andor tér 2. II. emelet 7. szám alatti önkormányzati lakást hirdették meg, amelyre egy pályázó volt, Jakus József személyében. Az előző testületi ülésen a megvásárlási szándéknyilatkozatát elfogadta és a már befizetett előleg összege mellé november végéig írta elő a fennmaradó rész kifizetését. A vevő a Fundamentától nem kapja meg ilyen rövid határidővel a hitel összegét, ezért kéri, hogy január végéig hosszabbítsa meg a határidőt a Képviselő-testület, a 3.570.000,- Ft kamatmentes megfizetése mellett. Ha a Képviselő-testület elfogadja, a vevő azonnal 1.380.000,- Ft-ot befizet és a szerződésben ezeket a feltételeket beépítve a szerződés aláírásra kerülhet. Javasolja, hogy a Képviselő-testület fogadja el a javaslatot, mert a hitelintézetek 90 nap alatt teljesítik a kifizetést, erről nem tudott a vevő. 

Petró Géza képviselő: A Pénzügyi Bizottság méltányolta a kérelmet és támogatta a határozati javaslat elfogadását. 

Gergely Zoltán polgármester: Megállapítja, hogy nincs hozzászólás. Szavazásra teszi fel a határozati javaslatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

187/2013. (XI.21.) határozat:

/Jászárokszállás Város Önkormányzata tulajdonát képező Jászárokszállás, Móczár Andor tér 2. II. emelet 7. ajtó, 2754/2/A/7 helyrajzi számú lakás művelési ágú ingatlan eladásáról szóló 169/2013. (X.1.) határozat módosításáról/

Jászárokszállás Város Önkormányzatának Képviselő-testülete a fenti tárgyú, 169/2013. (X.1.) határozatát (továbbiakban Határozat) az alábbiak szerint módosítja:

A Határozat 2. bekezdése helyébe az alábbi rendelkezés lép:

„A Vevő 2013. október 01-jén befizetett az Önkormányzat számlájára 550.000,-Ft, azaz Ötszázötvenezer forint összegű előleget, mely a vételárba beszámít. A Vevő saját költségén az adásvételi szerződést legkésőbb 2013. november 30-ig köteles elkészíttetni és a szerződés aláírásakor a lakás fennmaradó vételárából 1.380.000,-Ft-ot, azaz Egymillió-háromszáznyolcvanezer forintot Jászárokszállás Város Önkormányzata 11745121-15409656 számú bankszámlájára befizetni. A fennmaradó 3.570.000,-Ft, azaz Hárommillió-ötszázhetvenezer forint összeget a Vevő a Fundamenta Lakáskassza Zrt-től e célra igényelt államilag támogatott hitelből fizeti meg az Önkormányzatnak akként, hogy ezt az összeget a Fundamenta Lakáskassza Zrt. közvetlenül átutalja az Önkormányzat 11745121-15409656 számú bankszámlájára 2014. január 31-ig.”

A Határozat módosítással nem érintett rendelkezései változatlanul hatályban maradnak.

Határidő: 2013. november 30. és 2014. január 31.

Felelős: Gergely Zoltán polgármester

Erről értesülnek: 1.)  Jakus József 5123 Jászárokszállás, Gagarin utca 14.

 2.) Jászberényi Járási Hivatal Járási Földhivatala 5100 Jászberény, Ady 

Endre u. 34. (kérelmező útján)

 3.) Polgármesteri Hivatal Pénzügyi Iroda



     4.) Polgármesteri Hivatal Műszaki Iroda



     5.) Irattár.


14. napirend: Gondozási Központ szakmai programjának jóváhagyása
Gergely Zoltán polgármester: A Gondozási Központ szakmai programjának beajánlására felkéri Kaszab Attiláné intézményvezetőt. 

Kaszab Attiláné Gondozási Központ vezetője: A Gondozási Központ szakmai programja utoljára 2009-ben került módosításra. Azóta az intézmény alapító okirata 2012-ben és 2013-ban is módosításra került, amelyek átvezetése, valamint a szakmai program kiadása óta bekövetkezett jogszabályváltozások szükségessé teszik a program módosítását. 
A Jász-Nagykun-Szolnok Megyei Kormányhivatal Szociális és Gyámhivatala 2013 májusában szakmai ellenőrzést végzett a Családsegítő és Gyermekjóléti Szolgálatnál. Kifogásolták, hogy a szakmai programban kevésbé kerül bemutatásra, hogy milyen helyi sajátosságokkal alkalmazza a szakmai tevékenységet a Gyermekjóléti Szolgálat. A programokból nem volt igazán kiolvasható, hogy az intézmény megfelelő és konstruktív együttműködést alakított ki a településen található intézményekkel és szolgáltatókkal. Javasolták a szakmai program kiegészítését a Gyermekjóléti Szolgálat házirendjével és a szociális munka etikai kódexével. A szakmai program kötelező tartalmai elemeit és az említett hiányosságokat beépítették a programba. 

Kovácsné Tősér Zsuzsanna képviselő: A Szociális Bizottság megtárgyalta az előterjesztést. Hatvan oldal terjedelmű anyagot tanulmányoztak át, mely rendkívül sokrétű, minden területre kiterjedő anyag. A Gondozási Központ munkáját elismerték, a szakmai programot jó színvonalúnak ítélték meg és egyhangúlag támogatták a határozati javaslatot. 

Gergely Zoltán polgármester: Megadja a szót Drapos Béláné alpolgármesternek. 

Drapos Béláné alpolgármester: A bizottsági ülésen elhangzott, hogy nagyon jó munkát végeznek a Gondozási Központ dolgozói. A születéstől a halálig ellátják azokat, akik igénybe veszik a szolgáltatást. Szinte naponta jár az intézményekbe, látja, milyen jó színvonalon végzik a munkájukat a dolgozók. Felhívja a figyelmet arra, hogy az érdekképviseleti fórum összehívására jó ideje nem került sor. Fontosnak tartja, hogy ez megtörténjen, az Idősek Klubjában és az Apartmanházban működhetne. Kéri, hogy a jövőben jobban figyeljenek az ilyen feladatokra is. Ez apróság, a lényeg, hogy a gondozottak megfelelő ellátását kapjanak. Kéri a Képviselő-testületet, hogy köszönje meg a Gondozási Központ minden dolgozójának munkáját, mert nagyon sokszor erejükön felül is ellátják a házi gondozók azokat az időseket is, akik saját otthonukban szorulnak gondozásra. 

Gergely Zoltán polgármester: Megadja a szót Kaszab Attiláné intézményvezetőnek. 

Kaszab Attiláné Gondozási Központ vezetője: Az érdekképviseleti fórum rendjét valóban ki kell függeszteni. Amikor kifogásolták a lejáratát, akkor levették az Apartmanházban és azóta nem került vissza, de frissítés után vissza fogják tenni. 

Gergely Zoltán polgármester: Megállapítja, hogy nincs több hozzászólás. Szavazásra teszi fel a határozati javaslatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

188/2013. (XI.21.) határozat:

/A Gondozási Központ Jászárokszállás szakmai programjának jóváhagyásáról/

Jászárokszállás Város Önkormányzatának Képviselő-testülete a szociális  igazgatásról és szociális ellátásokról szóló 1993. évi III. törvény 92/B.§ (1) bekezdés c) pontjában, valamint a gyermekek védelméről és a gyámügyi igazgatásról szóló 1997. évi XXXI. törvény 104.§ (1) bekezdés d) pontjában foglalt felhatalmazás alapján a határozat mellékletét képező, a Gondozási Központ Jászárokszállás szakmai programja módosítását és a módosításokkal egységes szerkezetbe foglalt szakmai programját jóváhagyja.

Határidő: 2013. november 25.

Felelős: Kaszab Attila Gyuláné intézményvezető.

Erről értesül: 1./ Gondozási Központ 5123 Jászárokszállás, Kisfaludy u. 34.

                       2./ Jász-Nagykun-Szolnok Megyei Kormányhivatal Szociális és Gyámhivatala 

az aljegyző útján

                     3./ Irattár.

Gergely Zoltán polgármester: Szünetet rendel el. 

Szünet elrendelése 17 óra 05 perctől 17 óra 19 percig. 


15. napirendi pont: A Petőfi Művelődési Ház alapító okiratának módosítása
Gergely Zoltán polgármester: A Petőfi Művelődési Ház alapító okirata módosításának ismertetésére felkéri Dr. Gábris Emese jegyzőt. 

Dr. Gábris Emese jegyző: A Képviselő-testület a 2013. szeptember 12-ei ülésén módosította az intézmény alapító okiratát, melynek során új szakágazat számot vett fel az intézmény, a közművelődési intézmények tevékenysége szakágazatot. A Magyar Államkincstár a törzskönyvi nyilvántartásban az új szakágazat számot nem vezette át, tájékoztatásuk szerint az érvénytelen, mert a jogalkotók nem rendeltek hozzá TEÁOR-számot. Így a törzskönyvi nyilvántartásba nem lehet bejegyezni, vissza kell állítani a régi állapotot, amely a törzskönyvi bejegyzés napján fog hatályba lépni. 

Csomor János képviselő: Az Ügyrendi Bizottság tárgyalta és megállapította, hogy a módosításokat követően a törvényi előírásoknak megfelelően járt el a Képviselő-testület, de az említett indokok miatt elfogadásra javasolta a határozati javaslatot. 

Gergely Zoltán polgármester: Megállapítja, hogy nincs hozzászólás. Szavazásra teszi fel a határozati javaslatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:
189/2013. (XI.21.) határozat:

/A Petőfi Művelődési Ház Jászárokszállás Alapító Okiratának módosításáról/

Jászárokszállás Város Önkormányzatának Képviselő-testülete a Petőfi Művelődési Ház Jászárokszállás 2013. szeptember 12. napján kiadott Alapító Okiratát (továbbiakban AO) az államháztartásról szóló 2011. évi CXCV. törvény 8.§ (5) bekezdésében kapott felhatalmazás alapján, az államháztartásról szóló törvény végrehajtásáról szóló 368/2011. (XII.31.) Korm. rendelet 5.§ (1)-(2) bekezdése szerinti tartalommal az alábbiak szerint módosítja:
1.) Az AO 5./ pontja helyébe az alábbi rendelkezés lép:

„5./ A költségvetési szerv államháztartási szakágazati besorolása:


932900
Máshova nem sorolható egyéb szórakoztatás, szabadidős 




tevékenység”

2.) Az AO záradéka helyébe az alábbi rendelkezés lép:

„Záradék:

Jelen alapító okirat a törzskönyvi nyilvántartásba történő bejegyzéssel lép hatályba, ezzel egyidejűleg a Petőfi Művelődési Ház Jászárokszállás 2013. szeptember 12. napján kelt, egységes szerkezetű alapító okirata hatályát veszti.

Az alapító okiratot Jászárokszállás Város Önkormányzatának Képviselő-testülete a …./2013. (XI.21.) határozatával hagyta jóvá.”

3.) Az AO módosításai a MÁK által vezetett törzskönyvi nyilvántartásba való bejegyzés napján lépnek hatályba.

4.) A Képviselő-testület megbízza a jegyzőt, hogy az AO egységes szerkezetbe való foglalásáról, az AO-t módosító okirat elkészítéséről és ezek törzskönyvi nyilvántartásba vétel céljából a MÁK-nak való megküldéséről gondoskodjék.

Felelős: jegyző

Határidő: 8 napon belül

Erről értesülnek: 1./ Petőfi Művelődési Ház 5123 Jászárokszállás, Árpád tér 1.



    2./ Jászárokszállás Város Jegyzője Helyben

 3./ MÁK – a jegyző útján

 4./ Irattár.


16. napirend: A Városgondnokság Jászárokszállás Alapító Okiratának 



 módosítása
Gergely Zoltán polgármester: Megadja a szót Dr. Gábris Emese jegyzőnek az előterjesztés ismertetésére. 

Dr. Gábris Emese jegyző: A Városgondnokság szakfeladatai közé szükséges felvenni az egyéb, máshova nem sorolható építés elnevezésű szakfeladatot, ugyanis az intézmény végzett a településen több építési engedélyhez nem kötött kivitelezési munkát, például járdaépítéseket, játszótér körbekerítését. Ehhez szükséges, hogy az alapító okiratában az ehhez hozzárendelt szakfeladat is szerepeljen. 
Csomor János képviselő: Az Ügyrendi Bizottság megtárgyalta az előterjesztést és egyhangúlag elfogadásra javasolta a határozati javaslatot. 

Gergely Zoltán polgármester: Megállapítja, hogy nincs hozzászólás. Szavazásra teszi fel a határozati javaslatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

190/2013. (XI.21.) határozat:

/A Városgondnokság Jászárokszállás Alapító Okiratának módosításáról/

Jászárokszállás Város Önkormányzatának Képviselő-testülete a Városgondnokság Jászárokszállás 2013. szeptember 12. napján kiadott Alapító Okiratát (továbbiakban AO) az államháztartásról szóló 2011. évi CXCV. törvény 8.§ (5) bekezdésében kapott felhatalmazás alapján, az államháztartásról szóló törvény végrehajtásáról szóló 368/2011. (XII.31.) Korm. rendelet 5.§ (1)-(2) bekezdése szerinti tartalommal az alábbiak szerint módosítja:

1.) Az AO 7./ pontja az alábbi szakfeladattal egészül ki:


„429900
Egyéb m.n.s.építés”

2.) Az AO záradéka helyébe az alábbi rendelkezés lép:

„Záradék:

Jelen alapító okirat a törzskönyvi nyilvántartásba történő bejegyzéssel lép hatályba, ezzel egyidejűleg a Városgondnokság Jászárokszállás 2013. szeptember 12. napján kelt, egységes szerkezetű alapító okirata hatályát veszti.

Az alapító okiratot Jászárokszállás Város Önkormányzatának Képviselő-testülete a …./2013. (XI.21.) határozatával hagyta jóvá.”

3.) Az AO módosításai a MÁK által vezetett törzskönyvi nyilvántartásba való bejegyzés  napján lépnek hatályba.

4.) A Képviselő-testület megbízza a jegyzőt, hogy az AO egységes szerkezetbe való foglalásáról, az AO-t módosító okirat elkészítéséről és ezek törzskönyvi nyilvántartásba vétel céljából a MÁK-nak való megküldéséről gondoskodjék.

Felelős: jegyző

Határidő: 8 napon belül

Erről értesülnek: 1./ Városgondnokság 5123 Jászárokszállás, Deák F. u. 90.



    2./ Jászárokszállás Város Jegyzője Helyben

 3./ MÁK – a jegyző útján

 4./ Irattár.


17. napirend: Kültéri játszótér kapcsán határozat módosítása és a 




 Városgondnokság megbízása a kivitelezési munkák elvégzésével
Gergely Zoltán polgármester: A két ülés között végzett munkáról szóló beszámolóban szerepel, hogy LEADER pályázaton 10.000.000,- Ft-ot nyertek egy játszótér megvalósítására, amelyhez 3,6 millió forint önrészt, az ÁFA összegét kell biztosítani. 13.600.000,- Ft-ba kerülhet a játszótér, amely az Örsi utca 18. szám alatt, a strand területén kerül megépítésre úgy, hogy a strand területétől egy kerítéssel választják le. Előny, hogy ha a Képviselő-testület elfogadja, akkor saját cég fogja megvalósítani, így közbeszerzést nem kell kiírni, gyorsítja a megvalósítást. 

Petró Géza képviselő: A Pénzügyi és Városfejlesztési Bizottság tárgyalta az előterjesztést és támogatta a határozati javaslatot. 

Gergely Zoltán polgármester: Megállapítja, hogy nincs hozzászólás. Szavazásra teszi fel az első határozati javaslatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

191/2013. (XI.21.) határozat:

/Kültéri játszótér kialakítására pályázat benyújtásáról szóló 88/2013. (V.21.) határozat módosításáról, egyidejűleg a 88/2013. (V.21.) határozat módosításáról szóló 104/2013. (VI.13.) határozat hatályon kívül helyezéséről/

Jászárokszállás Város Önkormányzatának Képviselő-testülete a kültéri játszótér kialakítására pályázat  benyújtásáról szóló 88/2013. (V.21.) határozatát az alábbiak szerint módosítja:

„Jászárokszállás Város Önkormányzata pályázatot nyújt be a 35/2013. (V.22.) VM rendelet alapján az Európai Mezőgazdasági Vidékfejlesztési Alapból a Helyi Vidékfejlesztési Stratégiák LEADER fejezetének végrehajtásához 2013-ban nyújtandó támogatások igénybevételére. Jászárokszállás Város Önkormányzata ezen belül a kültéri szabadidős szolgáltatások fejlesztése intézkedésre kíván pályázatot benyújtani.

Jászárokszállás Város Önkormányzata pályázatának célja egy uniós szabványoknak megfelelő kültéri játszótér kialakítása az 1442 hrsz-ú ingatlanon.

A fejlesztés megnevezése: Játszótér kialakítása Jászárokszálláson.

A fejlesztés részletezése: Uniós szabványoknak megfelelő kültéri játszótér kialakítása az 1442 hrsz-ú ingatlanon. Beépíteni tervezett játékok: mászóvár, hintaállvány, homokozó, rugós játékok, csúszda.

A fejlesztés megvalósítási helye: Jászárokszállás, Örsi u. 18., hrsz.: 1442, tulajdonos: Jászárokszállás Város Önkormányzata.

A tervezett beruházás megvalósulási költsége: 13.600.000 Ft.

A pályázaton igényelt támogatás: 10.000.000 Ft.

Az Önkormányzat a 13.600.000 Ft-tal előirányzott fejlesztés megvalósulási költségéhez 3.600.000 Ft-ot, azaz Hárommillió-hatszázezer forintot saját forrásként a város költségvetésében biztosít a következők szerint:

Források:

- A pályázaton elnyerhető támogatás:                     73,5 %                                   10.000.000 Ft

- Saját forrás                                                            26,5 %                                     3.600.000 Ft

Források összesen:                                                 100%                                   13.600.000 Ft

Jászárokszállás Város Önkormányzata költségvetése terhére biztosítja a pályázatban megjelölt beruházás megvalósításához szükséges 3.600.000 Ft önerőt.

A Képviselő-testület felhatalmazza a polgármestert a pályázat benyújtására, valamint a pályázati kiírásban szereplő nyilatkozatok aláírására.”

Egyidejűleg a Képviselő-testület a 88/2013. (V.21.) határozat módosításáról szóló 104/2013. (VI.13.) határozatát hatályon kívül helyezi.

Határidő: azonnal.

Felelős: polgármester.

Erről értesül:
1./ Műszaki Iroda Helyben



2./ Pénzügyi Iroda Helyben



3./ Irattár.

Gergely Zoltán polgármester: Szavazásra teszi fel a második határozati javaslatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:
192/2013. (XI.21.) határozat:

/Kültéri játszótér kialakítása kapcsán a Városgondnokság megbízása a kivitelezési munkák elvégzésével/

Jászárokszállás Város Önkormányzatának Képviselő-testülete a Strand (5123 Jászárokszállás, Örsi u. 18.) területén megvalósuló kültéri játszótér kivitelezési munkálatainak elvégzésével a Városgondnokság Jászárokszállást (5123 Jászárokszállás, Deák F. u. 90.) bízza meg és egyben felhatalmazza Gergely Zoltán polgármestert a kivitelezést megelőző előkészítési folyamat lebonyolítására és a kivitelezési szerződés aláírására.

Határidő: értelemszerű.

Felelős: polgármester.

Erről értesül:
1./ Városgondnokság 5123 Jászárokszállás, Deák F. u. 90.



2./ Műszaki Iroda Helyben



3./ Pénzügyi Iroda Helyben



4./ Irattár.


18. napirend: Döntés a Tájház felújítása kivitelezés megkezdésével kapcsolatos 


  közbeszerzési eljárás fajtájáról
Gergely Zoltán polgármester: A tájház felújításával kapcsolatos közbeszerzési eljárás fajtájáról szóló előterjesztés ismertetésére Bakainé Magyari Melinda műszaki irodavezetőt kéri fel. 

Bakainé Magyari Melinda műszaki irodavezető: A Mezőgazdasági és Vidékfejlesztési Minisztérium által meghirdetett, a LEADER program keretén belül az Önkormányzat „Természeti és kulturális örökség fejlesztéséhez” kötődően benyújtott pályázatát támogatásra érdemesnek ítélték. Az elnyert összeg: 10.000.000,-Ft. A beruházás teljes költsége 18.050.454,-Ft, amely tartalmazza az istállóépület teljes újjáépítését, egy kemence megépítését és egy közösségi tér kialakítását, mely burkolt padlóval és tetővel lenne lefedve. A Képviselő-testület Közbeszerzési Szabályzata értelmében a Testület dönt az eljárás fajtájáról. A tervezett munkák nem érik el a közbeszerzési értékhatárt, amely építési beruházások esetén 15 millió forint nettó érték. De mivel a már meglévő beruházások, például a fogorvosi rendelő okán egybeszámítási kötelezettség áll fenn, ezért a közbeszerzési törvény szerinti eljárást kell lebonyolítani, a javaslat szerinti hirdetmény nélküli tárgyalásos eljárást indíthatna a Képviselő-testület. Másrészt mindig szükséges a közbeszerzési szabályok betartása érdekében a lebonyolító cég megkeresése, melynek során három céget keresnének meg, illetve műszaki ellenőr szükséges az egész beruházás lebonyolítására, hasonlóan három cég megkeresésével kerülne kiválasztásra a szakember. 
Petró Géza képviselő: A Pénzügyi és Városfejlesztési Bizottság megtárgyalta az előterjesztést és egyhangúlag elfogadásra javasolta a Képviselő-testület felé. 

Gergely Zoltán polgármester: Nagyon régen készülnek az istállóépület felújítására, nagyon rossz állapotban van hosszú évek óta. Az újjáépítés keretében megépítésre kerül egy olyan tér, ahol esős időben is lehet rendezvényt tartani, 40 négyzetméter körüli területen. 
Megadja a szót Csőke István képviselőnek. 

Csőke István képviselő: Érdeklődik, hogy a szerződésbe bele lehet-e foglalni, hogy alvállalkozóval is megvalósíthatja a kivitelező a beruházást. Így nyílna lehetőség a helyi vállalkozások számára is, hogy részt vehessenek rajta.  

Gergely Zoltán polgármester: A kiírásnál is úgy kell eljárni, hogy nem zárják ki az alvállalkozókat, de nekik mindenben meg kell felelniük a fővállalkozóra érvényes feltételek közül. 

Bakainé Magyari Melinda műszaki irodavezető: A közbeszerzés tárgyaként melléklet formájában megjelenik, nem is zárhatja ki az alvállalkozó alkalmazását. A meghívásos eljárásnál cégeket be tudnak vonni, ha a kivitelező úgy dönt, hogy helyi vállalkozásokat is alkalmaz, az is megfelelő, a kiírási feltételeket tudják úgy alakítani, hogy ne korlátozzák le teljesen a kisebb cégeket sem. 

Gergely Zoltán polgármester: Volt olyan közbeszerzés, amelynél kiírták, hogy 10%-nál nagyobb mértékben alvállalkozót nem von be, de ennél az eljárásnál ez elhagyható. Mielőtt megjelentetik a kiírást, a képviselők részére eljuttatják a tervezetet és az észrevételeiket megtehetik.

Megállapítja, hogy nincs hozzászólás. Szavazásra teszi fel a határozati javaslatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

193/2013. (XI.21.) határozat:

/Döntés a Tájház felújítása – istálló újjáépítése és melléképítmények építése – kivitelezés megkezdésével kapcsolatos közbeszerzési eljárás fajtájáról/

Jászárokszállás Város Önkormányzatának Képviselő-testülete támogatja „A Tájház felújítása – istálló újjáépítése és melléképítmények építése” című projekt megvalósulását, jóváhagyja a hirdetmény nélküli tárgyalásos közbeszerzési eljárás megindítását, egyben megbízza Gergely Zoltán polgármestert az eljárás lefolytatásával kapcsolatos intézkedések megtételével.

Felelős: Gergely Zoltán polgármester.

Határidő: azonnal

Erről értesül:
1./ Műszaki Iroda Helyben



  2./ Pénzügyi Iroda Helyben


3./ Irattár.


19. napirend: Döntés a Lehel úti óvoda energetikai felújításával kapcsolatos 


  közbeszerzési eljárás fajtájáról
Gergely Zoltán polgármester: A Lehel úti óvoda energetikai felújításával kapcsolatban közbeszerzési eljárás fajtájáról szóló előterjesztés ismertetésére felkéri Bakainé Magyari Melinda műszaki irodavezetőt. 

Bakainé Magyari Melinda műszaki irodavezető: Az Új Széchenyi Terv Környezet és Energia Operatív Program támogatási rendszeréhez az Önkormányzat „A jászárokszállási Lehel úti óvoda komplex energetikai felújítása” című pályázatát benyújtotta, a KEOP Irányító Hatósága támogatásra érdemesnek ítélte. Az elnyert összeg: 30.287.100,-Ft. A beruházási költség összesen: 35.631.883,-Ft, amely tartalmazza a nyílászárók cseréjét, a homlokzat hőszigetelését, valamint a tető hőszigetelését, a fűtési rendszer felújítását. A tervezett kiviteli munkák meghaladják a közbeszerzési értékhatárt, amely építési beruházásoknál nettó 15 millió forint, de nem haladja meg a 150 millió forint nettó értékhatárt. Ennek értelmében a Képviselő-testület a közbeszerzési szabályzata értelmében dönthet az eljárás fajtájáról. A javaslat hirdetmény nélküli tárgyalásos eljárásról szól, a közbeszerzési céget és a műszaki ellenőrt három-három cég meghívása után választanák ki. 

Petró Géza képviselő: A Pénzügyi és Városfejlesztési Bizottság javasolta a határozati javaslat elfogadását. 

Gergely Zoltán polgármester: Megállapítja, hogy nincs hozzászólás. Szavazásra teszi fel a határozati javaslatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

194/2013. (XI.21.) határozat:

/Döntés a Lehel úti óvoda komplex energetikai felújítása kivitelezési munkáinak megkezdésével kapcsolatos közbeszerzési eljárás fajtájáról/

Jászárokszállás Város Önkormányzatának Képviselő-testülete támogatja „A jászárokszállási Lehel úti óvoda komplex energetikai felújítása” című projekt megvalósulását, jóváhagyja a hirdetmény nélküli tárgyalásos közbeszerzési eljárás megindítását, egyben megbízza Gergely Zoltán polgármestert az eljárás lefolytatásával kapcsolatos intézkedések megtételével.

Felelős: Gergely Zoltán polgármester.

Határidő: azonnal

Erről értesül:
1./ Műszaki Iroda Helyben



   2./ Pénzügyi Iroda Helyben


3./ Irattár.


20. napirend: Bogdán Flórián, Sándor és Petőfi utcák burkolat felújítása – 



közbeszerzési eljárás lezárása
Gergely Zoltán polgármester: A közbeszerzési eljárás lezárásáról szóló előterjesztés ismertetésére felkéri Bakainé Magyari Melinda műszaki irodavezetőt. 

Bakainé Magyari Melinda műszaki irodavezető: A Képviselő-testület a 166/2013. (X. 1.) határozattal döntött három utca közbeszerzéséről, melynek értelmében hirdetmény nélküli tárgyalásos eljárás került lefolytatásra három cég meghívásával. A megadott határidőre egyik cég sem nyújtotta be ajánlatát, ilyen értelemben az eljárás eredménytelen lett, amelynek kimondására a Képviselő-testületnek van joga a közbeszerzési szabályzat értelmében. 

Gergely Zoltán polgármester: Ilyen közbeszerzési eljárása még nem volt az Önkormányzatnak. Útépítésre még fél évvel ezelőtt is több megkeresés volt, most az állami megrendelés a kapacitásokat teljesen leköti, ezért alakult úgy, hogy a cégek nem tudták vállalni. 

Petró Géza képviselő: A Pénzügyi és Városfejlesztési Bizottság tudomásul vette az indoklást és elfogadásra javasolta a határozati javaslatot. 

Gergely Zoltán polgármester: Megadja a szót Csőke István képviselőnek. 

Csőke István képviselő: A döntés arról szól, hogy ez az eljárás eredménytelen. Érdeklődik, hogy van-e lehetőség, hogy a folytatásról is döntsenek. Ki tudnák írni úgy is az eljárást, hogy májusban érjen véget. Az ismételt kiírás nélkül úgy tűnik, mintha nem is akarnák megépíteni az utcákat és nem folytatnák tovább. 
Gergely Zoltán polgármester: Javasolja, hogy a decemberi testületi ülésre készítsék elő az új kiírást. Mindenki előtt ismert, hogy azért választották ki ezt a három utcát, mert itt csak szőnyegezésről van szó és úgy vélték, talán hamarabb lesz rá ajánlat. Javasolja, hogy a többi megépítendő utcából válasszanak hozzá és együtt próbálják meghirdetni a beruházást. Várhatóan a választási időszak után lesz szabad kapacitás, akkor érdemes egy olyan csomaggal indulni, amely a jövő évi útépítési keretet lefedi. December 12-én lesz soros ülés, akkor több csoportosítási javaslatot tudnak a Képviselő-testület elé tárni. 

Megállapítja, hogy nincs hozzászólás. Szavazásra teszi fel a határozati javaslatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

195/2013. (XI.21.) határozat:

/Bogdán Flórián, Sándor és Petőfi utcák burkolat felújítása – közbeszerzési eljárás lezárása/

Jászárokszállás Város Önkormányzatának Képviselő-testülete a „Bogdán Flórián, Sándor és Petőfi utcák burkolat felújítása” című projekt megvalósulása érdekében lefolytatott hirdetmény nélküli tárgyalásos közbeszerzési eljárást lezárja és eredménytelennek nyilvánítja.

Felelős: Műszaki Iroda

Határidő: azonnal

Erről értesülnek: 
1./ Polgármesteri Hivatal, Pénzügyi Iroda



2./ Polgármesteri Hivatal, Műszaki Iroda



3./ Irattár


21. napirend: Adományozási szerződés jóváhagyása OMSZ
Gergely Zoltán polgármester: A Mentőállomás részére adott támogatást az Önkormányzat különféle eszközök beszerzésére. Ezek aktiválásához egy határozatot kell elfogadni az átadás érdekében, az eszközök fenntartását az Országos Mentőszolgálat tudja majd ellátni. Az eszközöket már korábban átadták, de most kell aktiválni. Az idei évre vonatkozóan is várják a Mentőállomás vezetőjének, Szerző Csabának a javaslatait, hogy milyen eszközökre van még szükségük. 

Petró Géza képviselő: A Pénzügyi és Városfejlesztési Bizottság megtárgyalta az előterjesztést és támogatta a határozati javaslatot. 

Gergely Zoltán polgármester: Megállapítja, hogy nincs hozzászólás. Szavazásra teszi fel a határozati javaslatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

196/2013. (XI.21.) határozat:

/Az Országos Mentőszolgálattal kötendő adományozási szerződés jóváhagyásáról/

Jászárokszállás Város Önkormányzatának Képviselő-testülete az alábbi mentéstechnikai eszközöket adományozza az Országos Mentőszolgálatnak azzal a kikötéssel, hogy ezen eszközök kizárólag a jászárokszállási Mentőállomáson használhatóak:

· 1 db AMBU Suction Booster gyorsleszívó,

· 1 db Kidy Safe gyermek rögzítő szerkezet hordágyhoz,

· 1 db LP500 nem tölthető telep,

· 1 db RedVac gyermek vákumos rögzítő szett,

· 1 db oxigénpalack tartó kocsi,

· 1 db Pulse-Oximeter ujjcsipesz Rossmax/EDAN,

· 1 db keresőlámpa.

Az adomány értéke: bruttó 381.617,-Ft, azaz Háromszáznyolcvanegyezer-hatszáztizenhét forint.

Egyidejűleg a Képviselő-testület jóváhagyja az Országos Mentőszolgálattal kötendő, a határozat mellékletét képező, a felsorolt eszközök adományozásáról szóló adományozási szerződést és felhatalmazza Gergely Zoltán polgármestert a szerződés aláírására.

Határidő: 2013. december 31.

Felelős: polgármester

Erről értesül:  1./ OMSZ 1055 Budapest, Markó u. 22.


           2./ Mentőállomás 5123 Jászárokszállás, Kisfaludy u. 13.

                       3./ Pénzügyi Iroda


           4./ Irattár.

22. napirend: Önkéntes Tűzoltó Egyesület támogatása (tűzoltógépjármű)
Gergely Zoltán polgármester: Az Önkéntest Tűzoltó Egyesület korábban megvásárolt egy tűzoltóautót, amelynek önrészéből még 1.000.000,- Ft törlesztőrészletet kell kifizetni. Ezzel a gépjármű teljes egészében az Egyesület tulajdonába kerül. A korábbiakban már támogatta az Önkormányzat a részletek kifizetését, az 1.000.000,- Ft-ot csak a gépjármű utolsó részletének kifizetésére lehet felhasználni. 

Petró Géza képviselő: A Pénzügyi és Városfejlesztési Bizottság megtárgyalta az előterjesztést és egyhangúlag támogatta a javaslatot. 
Gergely Zoltán polgármester: Megadja a szót Major Józsefnek, az Önkéntes Tűzoltó Egyesület elnökének. 

Major József  ÖTE elnöke: Megköszöni az Egyesület nevében az eddigi támogatásokat. Nagy örömére szolgál, hogy az elmúlt két évben az Önkormányzat és a tűzoltóság kapcsolata is jelentősen javult és további kapcsolatfelvételt fognak kezdeményezni. 
Az elmúlt időszakban gazdaságilag és jogilag is sikerült konszolidálni az Egyesületet. Az utolsó törlesztő részlettel olyan szinten egyenesbe kerül az Egyesület, hogy a működése biztosított lesz minden szempontból. Köszöni, hogy az előző részletek biztosításában is közreműködött az Önkormányzat, az utolsó részlet befizetésével a 2009-ben megnyert STEYR típusú gépjármű teljes egészében a tűzoltóké lesz és a várost, valamint az ellátott területeket tudja szolgálni. 
Gergely Zoltán polgármester: Megadja a szót Csőke István képviselőnek. 

Csőke István képviselő: Eredményes volt az a képviselő-testületi döntés, hogy nem pénzbeli támogatást adtak a Tűzoltó Egyesületnek, annak ellenére, hogy ez is anyagi támogatás, illetve a tűzoltóépület felújítása is az volt, de nem vitték el a várostól ezeket a forrásokat más területekre. Tűzcsapokat újítottak fel, besegítettek az autó megvásárlásába is, ennek megfelelően konszolidálódott a Tűzoltó Egyesület és a köztestület is. Nincsenek feleslegesnek tűnő kivonulások, köszönetet érdemelnek a munkájukért is a határozati javaslatban. A város érdekeit is szolgálja, ha az autó az Önkéntes Tűzoltó Egyesület nevén fog szerepelni. Bízik abban, hogy a köztestületi tűzoltóság és az Önkéntes Tűzoltó Egyesület várható szétválásakor ez a gépjármű az Egyesület kezelésében, gondozásában marad. Akkor talán két tűzoltóautó lesz a városban, ha valóban létrejön a már több felől hallott tűzoltólaktanya és tűzoltóőrs. 

Gergely Zoltán polgármester: A határozati javaslat kiegészítését javasolja azzal, hogy megköszönik a tűzoltók eddigi áldozatos munkáját. Megállapítja, hogy nincs több hozzászólás. Szavazásra teszi fel a határozati javaslatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

197/2013. (XI.21.) határozat:

/Jászárokszállás Város Önkéntes Tűzoltó Egyesülete támogatásáról tűzoltógépjármű utolsó részletéhez/

Jászárokszállás Város Önkormányzatának Képviselő-testülete a 2013. évi költségvetés tartalékalapjának terhére támogatást nyújt Jászárokszállás Város Önkéntes Tűzoltó Egyesületének (továbbiakban ÖTE) a STEYR típusú tűzoltógépjármű utolsó részletének megfizetéséhez 1.000.000,-Ft, azaz Egymillió forint összegben.

Az ÖTE a támogatás összegének rendeltetésszerű felhasználásáról 2013. december 20. napjáig az Önkormányzat felé elszámolni köteles az alábbi módon: a számla eredeti példányára az ÖTE rávezeti: „Felhasználva Jászárokszállás Város Önkormányzata …./2013. (XI.21.) határozatában biztosított támogatás terhére.”. Az így záradékolt számla eredeti példányának megküldésével számol el az ÖTE az Önkormányzat felé.

A Képviselő-testület felhatalmazza a polgármestert a szükséges intézkedések megtételére, egyidejűleg megköszöni a tűzoltók áldozatos munkáját. 

Határidő: 2013. december 20.

Felelős: ÖTE elnöke

Erről értesül:  1./ ÖTE

                       2./ Pénzügyi Iroda


           3./ Irattár.


23. napirend: Egészségügyi, Szociális és Családvédelmi Bizottság beszámolója 


  átruházott hatáskörben hozott döntésről (Gondozási Központ 


  SZMSZ)   
Gergely Zoltán polgármester: Kovácsné Tősér Zsuzsanna képviselőt kéri fel az Egészségügyi, Szociális és Családvédelmi Bizottság beszámolójának ismertetésére. 

Kovácsné Tősér Zsuzsanna képviselő: A Gondozási Központ SZMSZ-ének átdolgozására azért került sor, mert utoljára 2009-ben volt módosítva és a jogszabályváltozások tették indokolttá. A rendeleteknek megfelelő változtatásokat tartalmaz, a Bizottság egyhangúlag elfogadta a módosítást. 
Gergely Zoltán polgármester: Megállapítja, hogy nincs hozzászólás. A Képviselő-testületnek a döntés tudomásul vételéről kell szavazni. Szavazásra teszi fel az Egészségügyi, Szociális és Családvédelmi Bizottság átruházott hatáskörében hozott döntését. 
Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül tudomásul vette az Egészségügyi, Szociális és Családvédelmi Bizottság határozatát. 


24. napirend: Oktatási, Sport és Ügyrendi Bizottság beszámolója átruházott 


   hatáskörben hozott döntésről (Városi Könyvtár SZMSZ)   
Gergely Zoltán polgármester: Megadja a szót Csomor János képviselőnek a Városi Könyvtár SZMSZ-e kapcsán hozott oktatási, sport és ügyrendi bizottsági határozat ismertetésére. 

Csomor János képviselő: A Városi Könyvtár Szervezeti és Működési Szabályzatának módosítására is jogszabályi változások miatt került sor. Az intézmény alapító okiratát több ízben módosították, az államháztartási törvény végrehajtási rendelete is meghatározta, hogy mit kell az SZMSZ-ben szabályozni. A Bizottság úgy ítélte meg, hogy ezen előírásoknak megfelelően határozta meg a Városi Könyvtár az SZMSZ-ét. A módosításokat az egységes szerkezetbe foglalt szabályzatban megjelenítette, a Bizottság egyhangúlag elfogadta az intézmény Szervezeti és Működési Szabályzatát. 

Gergely Zoltán polgármester: Megállapítja, hogy nincs hozzászólás. Szavazásra teszi fel a Városi Könyvtár SZMSZ-ével kapcsolatban hozott bizottsági döntés jóváhagyását. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül tudomásul vette az Oktatási, Sport és Ügyrendi Bizottság határozatát. 

Megállapítja, hogy a napirendi pontok végére értek. A következő soros ülésre 2013. december 12-én 13 órakor kerül sor a Polgármesteri Hivatal Dísztermében. 

Megköszöni a részvételt és a 2013. november 21-ei soros ülést bezárja, zárt ülést rendel el. 
Jegyzőkönyv lezárva 2013. november 21-én 17 óra 41perckor. 

Kmf.


Gergely Zoltán





  Dr. Gábris Emese


  polgármester

